Главная "ISTE'MOLCHI" Навоий ворислари\n“Китоб – беминнат устоз, билим ва маънавий юксалишга эришишнинг энг асосий манбаи”, деб ёзган эди буюк шоир ва мутафаккир Алишер Навоий ҳазратлари. Халқимизда ҳам китоб ўқиш, таълим-тарбия олиш, илм-фан билан шуғулланиш, касб-ҳунар ўрганиш инсон ҳаётида муҳим аҳамиятга эга эканлиги ҳақида жуда кўп мақоллар бор. Жумладан, “Китобсиз ақл – қанотсиз қуш”, “Бахт белгиси – билим”, “Билим – ақл чироғи”, “Гўзаллик – илму маърифатда”, “Илм бахт келтирар, билим тахт келтирар”, “Ҳунар – оқар булоқ, илм – ёнар чироқ”, “Олтин олма, билим ол, билим олсанг, билиб ол” каби ҳикматлар халқимиз маънавий хазинасидан. Неча асрлардан буён сайқалланиб келаётган ушбу халқона ҳикматлар негизидаги асл ҳақиқат шуки, инсоннинг билимли, тарбияли, касб-ҳунарли ва, албатта, бахтли ва давлатли бўлишининг муҳим омили – бу китобга дўст бўлиш, ҳамиша китоб мутолаасини канда қилмасликдир.\nЁшлар ўртасида китоб мутолааси ва китобхонлик маданиятини ошириш, Алишер Навоий ижодини чуқур ўрганиш, ёшларнинг интеллектуал салоҳиятини ва маънавиятини оширишга қаратилган адибиётларни кенг тарғиб этиш ҳамда устоз-шогирд анъанасини янада ривожлантириш мақсадида Ўзбекистон “Миллий тикланиш” демократик партияси Марказий Кенгаши томонидан “Навоий ворислари” кўрик-танлови эълон қилинганди. Танловда 11 ёшдан 16 ёшгача бўлган ўсмир-ёшлар қатнашди. Ўсмирлар ўзбек мумтоз адабиёти ва маънавияти ривожида салмоқли ўрин тутувчи Алишер Навоий ижодини ўрганиш, унинг бой адабий меросини ёд олиш орқали ватанпарварлик ва миллий қадриятларимизга ҳурмат туйғусини ўзларида шакллантирдилар. Ёшларнинг маънавий дунёсини миллий ва умуминсоний ғоялар билан бойитишда Навоий бобомизнинг беқиёс ижоди катта ўрин тутишини англаб етдилар.\nЯқинда ЎзМТДП Боёвут тумани кенгаши томонидан мазкур танловнинг туман босқичи бўлиб ўтди.\n– Ўзбекистон “Миллий тикланиш” демократик партияси миллий ғурур ва шаън туйғусини мустаҳкамлаган ҳолда, халқимизда миллий ўзликни англашни ўстириш масалаларига ҳамма вақт алоҳида эътибор қаратади, – дейди партиянинг Сирдарё вилояти кенгаши ижроия қўмитаси девони раҳбари Ш.Нурматов. – “Биз киммиз? Бизнинг аждодларимиз ким? Бизнинг миллатимиз нима ҳисобидан юксалди ва бутун жаҳонга машҳур бўлди?” каби саволлар ҳамма вақт Ўзбекистон “Миллий тикланиш” демократик партиясининг диққат марказида бўлади. Шу нуқтаи назардан, Алишер Навоий ижодий фаолияти, у қолдирган бой адабий мерос барчамизнинг мазкур саволларга жавоб топишимизга ёрдам беради, деб ҳисоблайман.\nТадбир иштирокчилари Алишер Навоийнинг ғазалларини ёддан айтишди. Матннинг насрий баёни (ёзма шарҳи)ни ярата олиш, ундаги тушуниш қийин бўлган сўзларни изоҳлаш каби бир қатор шартлар орқали ўз билимларини намойиш этдилар. Танлов қизиқарли ва баҳс-мунозараларга бой тарзда кечди. Натижаларга кўра, 29-мактабнинг 9-синф ўқувчиси Хуршида Акбарқулова ҳамда унинг ўқитувчиси Раҳима Мамараимова 1-ўринни эгаллаб, вилоят босқичига йўлланма олишга муваффақ бўлишди.\n– Китоб мутолааси инсон дунёқарашини кенгайтиради, маънан кучли шахс этиб тарбиялайди, – дейди танлов ғолибаси Хуршида Акбарқулова. – Тўғри, бугун ахборот асрида яшаяпмиз. Ҳаётимизни телефон, компьютер, планшет, интернет каби замонавий воситаларсиз тасаввур этолмаймиз. Бироқ буларнинг ҳеч бири мутолаадан олинадиган маънавий озуқанинг ўрнини босолмайди. Ҳатто бир асарни қайта-қайта ўқиб, ҳар гал бошқа-бошқа маъно олишингиз, биринчи ўқиганда тушунмаган, англамаган, ҳис этмаган жиҳатларини топишингиз мумкин. Айниқса, Навоий асарлари ўн, ҳатто юз маротаба қайта ўқилса ҳам яна шунча янги қиррасини кашф этиш мумкин. Мен бу танловга устозим кўмагида анча тайёргарлик кўрдим. Асосий беллашувлар ҳали олдинда. Мутлақ биринчиликни олишим учун ўз устимда янада кўпроқ ишлашим, ўқиб-ўрганишим кераклигини биламан.\nЎзМТДП Боёвут тумани кенгаши ижроия\nқўмитаси етакчи мутахассиси.


Тарвуз тушда курса туш табири - Tushlar-tabiri.uz\nТарвуз тушда курса туш табири\nТуш таъбири талқини: тарвуз\nЁзнинг жарима кунида бир тилим тарвуздан бош тортадиган инсон бўлмаса керак. Туш талқинловчилар тушда тарвузни кўриш қандай маъно касб этиши тўғрисида умумий фикрга кела олмайдилар. Тушнинг тафсилотлари қараб, унинг маъноси ижобийдан салбийга ўзгаради.\nМуайян тушни аниқ талқин қилиш ҳар доим ҳам мумкин эмас, айниқса бу тушда тарвузни кўрсангиз, шунинг учун ҳам тушнинг барча тафсилотларни эслаб қолиш ва тушлар таъбирини очиш лозим.\nМиллернинг таҳмини (версияси)\nМашҳур психолог, тушингизда тарвузни истеъмол қилганлигингизни кўришингизни шундай талқин этади: дўстлик пайдо бўлишига умид қилишингиз бефойда. Режаларингиз амалга оширишга ҳаракат қилганда эса, кутилмаган тўсиқларга дуч келасиз.\nТушингизда пишмаган ёки айниган меваларни кўрдингизми? Миллер бу тушни ўзни ёмон ҳис қилиш дея талқин этади. Ўз соғлиғингизга беэътибор бўлманг, эҳтиёт бўлинг. Кўп ишламанг, кўпроқ дам олинг, тоза ҳавода сайр қилинг. Иммунитетни кўтариш учун туш таъбири витамин комплекслар қабул қилишни тавсия этади.\nТушда тарвуз олиш — мақсадга эришиш йўлидаги жиддий қийинчиликларни билдиради. Эҳтимол, муаммони ҳал қилиш бир қатор тўсиқларни енгиб ўтишни талаб этади, бунга сиз ақлий тайёргарлик кўришингиз лозим ҳисобланади.\nТушингизда катта тарвуз едингизми?\nТушда ширин, сувли тарвузни истеъмол қилиш — турли масалаларда омад ҳамроҳ бўлишини билдиради. Анъанавий (классик) туш таъбири, агар ушбу мева катта ҳажмли бўлса – ўнгингизда катта омад келиши ҳақида талқин этади.\nТушингизда сиз бошқа бир инсон сувли тарвузни еяётганини кўрдингизми? Ўнгингизда хафагарчилик, кўнгилхирачиликни бошдан кечирасиз.\nТушингизда тарвузни нон билан еяётганлигингизни кўришингиз – имидж яъни ташқи кўринишингизни тубдан ўзгартиришингиз сизга фойда келтиришини англатади.\nЗамонавий туш таъбири кўра, агар тушнгизда сиз мазали нон билан тотли тарвуз мевасини истеъмол қилаётганлигингизни кўришингиз – ўз-ўзингизни яхшилаш уcгун узоқ ва қатъий ҳаракат қилишингизни билдиради. Агар сиз таслим бўлмасангиз, яшаш шароитингизни сезиларли даражада яхшилашга эришишингиз мумкин.\nМашҳур психолог З. Фрейд шунга аминки: тушда тарвузни кўриш интим юқори ҳаётингиздан даражада қониқиш ҳосил қилаётганлигингизнинг рамзидир. Тушда тарвузни истеъмол қилиш, яқин орада унутилмас оргазмни бошдан кечиришингизни англатади. Бундан ташқари, туш таъбири юзага келувчи қийинчиликлардан ташвишланишингиз тўғрисида ҳам огоҳлантиради. Эҳтимол, ташвишланишингизга сабаб режалаштирилмаган ҳомиладорлик бўлиши мумкин.\nАгар тушингизда бир тилим тарвуз етмаган бўлса, ўнгингизда қайғу кутмоқдалигини билдиради.\nСотиб олиш, мехмон қилиш яъни улашиш, совға сифатида қабул қилиш\nГришинанинг таъбири, тушингизда “улкан полиз экини” сотиб олганлигингизни кўришингизни – қўшимча даромадга эришишинизни билдиради дея талқин этади. Бу қимор, лотерея, мерос олиш, иш ҳақини ошиши, мукофот пули бўлиши мумкин. Туш таъбирига кўра, агарда ушбу тарвузнинг ҳажми катта бўлса: молиявий ёрдам жуда сезиларли бўлишини билдиради.\nТушингизда тарвузни тортиқ сифатида олиб келганлигини кўришингиз — ўнгингизда сиз ҳақингизда кимдир жуда қаттиқ ташвишланишини, лекин сиз унинг бу меҳрибончиликларини инкор этаётганлигингизни билдиради.\nТушингизда тарвуз билан мехмон қилганлигингизни кўришингиз – ўнгингизда янги ғаройиб учрашувга чиқишингизни англатади. Туш таъбирловчи мароқли ва унумли суҳбат бўлади дея талқин этади.\nТушингизда нотаниш инсон сизга тарвузни таъмини татиб кўришни таклиф этганлигини кўрдингизми ? танишларингиз ичидан кимдир сизни пинхона яхши кўриши ва сиз билан муносабат ўрнатишни исташини билдиради.\nТушда тарвуз сотиш\nУшбу туш – исрофгарчилик ва узоқни кўзламай иш қилишингиз сабабли юзага келиши мумкин бўлган молиявий қийин аҳволга тушиб қолишингизни билдиради. Туш таъбири пулларингизни оқилона сарфлашингизни, тежашни ва ҳисоб-китоб билан иш юритишни тавсия этади. Эҳтимол, ушбу туш соҳиби фақатгина бугунги кун билан яшаб, эртанги кун ҳақида ўйламаслигини англатиши мумкин. У харажатлар кундалигини тутишни бошлаши ва харажатлар нима учун даромаддан ошиб кетишини англаб етиши лозим.\nТушда тарвузни кесиш:\nТушингизда ўзингиз ёки кимнингдир ёрдами билан тарвузнинг қаттиқ қобиғини кесаётганлигингизни кўришингиз — ўнгизнгизда қариндошлар ёки дўстларингиз билан ёмон жанжаллашиб қолишингизни билдиради.\nЗигмунд Фрейд шунга аминки: тушда тарвузни кўриш интим юқори ҳаётингиздан даражада қониқиш ҳосил қилаётганлигингизнинг рамзидир. Тушда тарвузни истеъмол қилиш, яқин орада унутилмас оргазмни бошдан кечиришингизни англатади. Бундан ташқари, туш таъбири юзага келувчи қийинчиликлардан ташвишланишингиз тўғрисида ҳам огоҳлантиради. Эҳтимол, ташвишланишингизга сабаб режалаштирилмаган ҳомиладорлик бўлиши мумкин.\nБироқ, нима сабабдан тушингизда ушбу улкан полиз экини бурдалаб ташлаётганлигингизни кўрасиз, бу нимани англатади? Фрейд буни жинсий қониқмаслик сифатида баҳолайди. Сиз танлаган кишингизни яъни жуфтингизни кўнглини кўтариш учун деярли доимо оргазмни симулятсия қиласиз. Аммо, туш таъбирига кўра сиз жинсий алоқадан завқ олмайсиз. Ушбу ҳолатда ўзингизни айблашингиз асло ярамайди, бунга ҳожат йўқ. Муаммони ҳал қилиш учун жуфтингиз билан очиқ суҳбатлашишингиз лозим, унга сиз нимани Афзал кўришингизни тушунтиришингиз, бу ишни қилишда унга нима тўсқинлик қилаётганлигини аниқлаш керак. Психолог, туш таъбирини тузар экан, муаммони ҳал қилишда эркинликнинг ўрни катта эканлигини таъкидлайди. Романтик муҳит яратишга ҳаракат қилинг ёки бошланишини бироз узайтиринг.\nЗамонавий туш таъбирига кўра, эркакалар тушларида тарвузни кўришлари севган инсонидан рад жавобини эшитишини билдиради. Яна нима сабабдан ушбу катта полиз экинини тушингизда кўришингиз мумкин? Кучли жинс вакилларини кўплаб ташвишлар ҳамда янги вазифаларни кутмоқда.\nТушингизда катта полиз экинини узиб олаётганилигингизни кўришингиз — бахтга ишора қилади. Жуфтингиз билан муносабатларингизда ҳотиржамлик ҳукм суради, жинсий ҳаётингиз ҳам ёрқин, такрорланмас оргазмларга бой бўлади.\nТушингизда тарвузни ёриб (синдириб) қўйдингизми? Эзоп бу тушни режалаштирилмаган ҳомиладорлик ва абортни англатади дея талқин этади. Агарда ушбу тушни пайшанбадан жумага ўтар кечаси кўрган бўлсангиз — яширин умидларингиз, кўнглингиздаги орзуларингизнинг амалга ошишини унутинг.\nМенопаз давридаги ёки ҳомиладор аёллар кўпинча тарвузни тушларида кўришадилар. Унда образ руҳий юксалишни ва уруғлари эса юракка жойлашган юксак ҳис- туйғуларнинг ўсишни англатади.\nҲаммабоп туш таъбирига кўра, тушингизда полиз эканлигини кўришингиз – омад ва мақсадларга эришишни англатади. Олий кучлар барча ташаббусларингизни қўллаб-қувватлайди.\nНима учун бемор тушида тарвузни кўради? Шу кундан бошлаб, бемор соғлиғИ аста-секин, аммо ишончли тикланади ва у ўзини жуда яхши ҳис эта бошлайди.\nАёллар ўз тушларида тарвуни кўришлари:\nАгарда нозик ҳилқат вакилалари ўз тушларида тарвузни кўрсалар – бу яқин орада узоқ кутилган фарзандга эришишингизни яъни ҳомиладор бўлишингизни билдиради. Жинсий томондан муаммо бўлганлар учун бу туш шифо топишни ва ниҳоят фарзанд кўриш имкониятини англатади. Соғликка диққат билан қараш ва танани болани туғилишига тайёрлаш керак. Овқатланишни кузатиб боринг, агар керак бўлмаса, дори-дармонлардан воз кечинг ва агарда чекиш, спиртли ичимлик ичиш ва гиёйвандлик каби ёмон одатларингиз мавжуд бўлса, уларнинг барчасидан халос бўлиш йўлини излай бошланг.\nЁш қизлар учун\nУшбу тушнинг талқини қизлар учун яхшилик белгиси саналмайди. Бу туш яқин инсонингиз томонидан алданишингизни ёки иш жойингизда турли хил ҳийла- найранглар қуршовида қолишингизни англатиши мумкин. Эҳтимол, атрофингизга диққат билан эътибор беришингиз ундаги беҳосиятли нарсаларни англашингиз керак бўлади. Агарда муносабатларингизда совуқлик юзага келгудек бўлса, дарҳол вазиятни тўғирланг ва ярашиш чораларини кўринг.\nШунингдек, ушбу туш, ўз айби туфайли қилинган хатони ҳам англатиши мумкин. Бундай туш, хавф ҳақида огоҳлантиради ва ҳар бир қадамни синчковлик билан кўриб чиқишингизни маслаҳат беради, айниқса сиз хато қилолмайдиган муҳим масалага келганда.\nТушда тарвузни қўлда тутиш:\nТушда тарвузни қўлда кўтариб кетаётганликни кўриш – яқинда ҳаётнинг мушкулликларини кўтарадиган инсон пайдо бўлишини англатади. Бу қўл остингиздаги инсон ёки тўсатдан келган қариндошларингиздан бири бўлиши мумкин.\nТушда тарвузни қўлда кўриш — ёқимсиз ташвишларни, кутилмаган ва кераксиз ишларни англатади. Туш таъбири барча бизнес фаолиятингиздаги ишлани тугатиш ва тўсатдан юзага келувчи ўзгаришларга тайёргарлик кўриш кераклиги ҳақида огоҳлантиради, аммо улар яқинда якунланиб, ҳамма нарса аввалги оддий ҳолатига қайтишини ваъда қилади.\nTarvuz tushda ko’rsa tush tabiri\nБозор тушда курса туш табири\nШафтоли тушда туш табири


Ўзбекистонда 5G технологияси синов тартибда ишга тушди - 17.09.2019, Sputnik Ўзбекистон\nТошкентда 5G авлодга мансуб уяли алоқа технологияси синов вақтида 1376 Мбит/c тезлик намойиш этди. 17.09.2019, Sputnik Ўзбекистон\n13:18 17.09.2019 (янгиланди: 13:19 17.09.2019)\nТошкентда 5G авлодга мансуб уяли алоқа технологияси синов вақтида 1376 Мбит/c тезлик намойиш этди.\nТОШКЕНТ, 17 сен - Sputnik. Ucell ва Uzmobile уяли алоқа операторлари Тошкентда 5G авлодли алоқа тармоғини ишга туширди, деб хабар қилишди компаниялар матбуот хизматлари.\n25 Апрел 2019, 13:03\nБешинчи авлод алоқа технологияларини ишга тушириш – улкан миқдорда абонентларга эга бўлган тармоқларни назорат қилиш ва бошқариш, интернет тармоғига уланган буюмлар (IoT) хизматларидан фойдаланишни назарда тутади.\nЯнги турдаги тармоқ абонентларга интернетга 1Гбит/сония тезлиги билан кириш ва битта база станциясидан бир вақтнинг ўзида жуда кўп абонентларга хизмат кўрсатиш имконини беради. Шунинг учун ҳам бундай технологияларни одамлар гавжум бўлган жойларда қўллаш мақсадга мувофиқдир.\nИнтернетда 5G авлод алоқа технологиясини синовдан ўтказиш видеоси пайдо бўлди. Унда база станцияси ва мослама орасида 1 376 Мбит/c тезликда алоқа ўрнатилди.


РАСМИЙ МУНОСАБАТ: юртимиз чорванинг юқумли касалликларидан холи ҳудуд – YOSHLAR OVOZI\nҚуйида ветеринария фанлари доктори, профессор Хайит Салимовнинг бу хусусдаги фикр ва мулоҳазаларини эътиборингизга ҳавола этамиз.\n“Чорвачиликда “овсил” касаллиги учрамайди, — дейди профессор. — Лекин жаҳон ветеринариясида “оқсил” деган дард қайд қилинган. Энг қизиғи, охирги беш йилликда Ўзбекистон ҳудудида буу касаллик учраши илмий исботланмаган. Оқсилга ўхшаш касалликлар учрагани билан лаборатория ташхисида ўзининг тасдиғини топмаган. Кўпинча ушбу касаллик қорамолларнинг камида 4-5 хил касаллиги билан ўхшаш ҳолатда ўтади. Уларнинг ичида бисфуляр стоматит, герпесга ўхшаш касалликлар, ринотрахит бор. Шу кунгача лаборатория ташхисида айнан оқсил касаллиги симптомлари учрамаган.\nОқсил – ўткир кечувчи, ўта тез тарқалувчи инфекцион вирус бўлиб, у билан жуфт туёқли қишлоқ хўжалиги ва ёввойи ҳайвонлар касалланади. Халқ хўжалигига катта иқтисодий зарар етказади.\nКасалликни қўзғатувчи вируснинг 7 хил тури: А, О, С, Сат-1, Сат-2, Сат-3, Осиё-1 ва 80 дан зиёд серовариантлари мавжуд. Касаллик қўзғатувчи вируснинг бир тури ёки варианти билан касалланган ҳайвон бошқа тур ёки варианти билан касалланиши мумкин. Оқсил вирусининг ҳар бир тур ва варианти ўзининг иммунобиологик хусусиятлари билан бир-биридан фарқ қилади. Юртимизда вируснинг А, О, Осиё-1 турлари ва уларнинг серовариантлари касаллик қўзғатади.\nҲайвонларнинг касалланиши асосан бошқа ойларга қараганда баҳор ойида кўпроқ кузатилади. Сабаби ҳаммага ҳам маълум: ҳайвонлар организми қиш давомида анча сустлашади, яъни чидамлилик (иммунитет) даражаси пасаяди. Натижада касалликка мойиллик кучаяди.\nШунинг учун Ветеринария ва чорвачиликни ривожлантириш давлат қўмитаси ва унинг тизим ташкилотлари томонидан йилнинг баҳор ва куз ойларида мунтазам равишда ушбу касалликка қарши курашиш ва олдини олиш бўйича илмий асосланган чора-тадбирлар ишлаб чиқилиб амалга оширилаётир.\n“Овсил” касаллиги кенг тарқалмоқда” деган миш-мишлар эса ёлғон. Чорванинг юқумли касаллиги тарқалмоқда, дейиш учун, аввало, касалликнинг эпизоотологик манзили бўлиши керак. Ундан кейин касалланган молларнинг қон ва бошқа таҳлиллари диагностик текширувлардан ўтказилиб, аниқ ташхис қўйилиши керак.”\nФарғонада ёшлар форуми ўтказилмоқда (158 671)


Мусулмон олимлари дунёга совға қилган ихтиролар – Учиш аппарати - Hidoyat.uz\nАсосий саҳифа Мақолалар Мусулмон олимлари дунёга совға қилган ихтиролар – Учиш аппарати\nЧоп этилди Sentabr 12, 2019 Мусулмон олимлари дунёга совға қилган ихтиролар – Учиш аппаратиda fikr bildirishni o'chirish\nДедал ва Икарнинг илк учишга уринишидан 1000 йил бурун, 852 йилда Аббос ибн Фирнас деган араб олими Кордовадаги баланд миноранинг тепасидан тахта қанотларда учиб ерга тушишни уддалаган эди. Ана ўшандан бошлаб инсонларда учиш мумкин деган қараш пайдо бўлган.\nУ учишни орзу қилган эди, аммо уча олмади. Лекин тахта қанотлари ҳимоясида худди парашютда тушгандек, беталофат тушди ва парашютнинг дастлабки вариантига асос солди. 875 йилда 70 ёшли олим учишга яна бир уриниб кўрди. Бу сафар ипак ва бургут патларидан ясаган қанотда учиб кўрди ва ҳавода ўн дақиқага қадар қанот қоқиб туришни уддалади.


Мирзиёев ҳориждаги ватандошлар муаммолари устида ишлашни кучайтиришни буюрди\n20 июн 2018, Тошкент вақти: 19:48\nas screen grab for video!\nЎзбекистон Президентининг 12 сентябрдаги фармойиши билан Ташқи ишлар вазирлигининг ватандошлар билан «тўғридан-тўғри» мулоқоти якунларини амалга ошириш бўйича идоралараро ишчи гуруҳини ташкил этилди. Бу ҳақда gazeta.uz сайти хабар қилди.\nФуқароларни энг кўп қийнаётган масалалардан бири - хорижга чиқиш учун стикер Президентнинг 16 августдаги фармони билан 2019 йил 1 январдан бекор қилиниб, хорижга чиқиш учун паспорт жорий этилади.\nПрокуратура 10 хил дори сотувини тақиқлади


Баҳс майдони: Путин ғалабасидан меҳнат муҳожири хурсандми?\n21 январ 2021, Тошкент вақти: 17:20\nВладимир Путин яна иқтидорга келгани Россиядаги меҳнат муҳожирларининг кейинги тақдирига қандай таъсир қилиши ҳақида "путинчи" ва "антипутинчи" ўзбек мардикорлари баҳслашади.\nРоссиядаги президентлик сайловида Владимир Путин ғолиб бўлди.\nКейинги олти йил у мамлакатни бошқаради. Россияга ҳар йили, мавсумига қараб, 3 миллиондан 7 миллионгача ўзбекистонлик меҳнат муҳожири боради.\nЎзбекистонлик меҳнат муҳожирларининг Россиядаги сони йилдан-йилга ортиб бормоқда. Уларнинг эркин ишлашига, ҳақ-ҳуқуқлари ҳимоя қилинишига Путин ҳокимияти даврида бирор бир ижобий ҳолатга эришилдими?\nПутиннинг яна президентлик курсисини эгаллаши меҳнат муҳожирлари ҳаётида бир ижобий ўзгариш ясайдими ёки аксинча?\nБугунги баҳс майдони қатнашчилари ана шу мавзуда баҳслашади. Путин сиёсати тарафдори, асли фарғоналик, 34 ёшли Муҳаммад Юсупов фикрича, Путиннинг марказий-осиёлик меҳнат муҳожирлари учун хизмати катта. Зеро, миллионлаб меҳнат муҳожирлари Россияда ишлаб нон топяпти.\nБироқ, Муҳаммаднинг оппоненти, 41 ёшли андижонлик Дилмурод Мирзаев бу фикрга қўшилмайди. Унга кўра, Путиннинг 12 йиллик иқтидори даврида ўзбекистонликлар ҳақ-ҳуқуқлари поймол бўлган тарзда қул сифатида ишламоқдалар.\nМуҳаммад Юсупов: Путин Ўрта Осиёдан келган меҳнат муҳожирларига ёрдам берди. Агар 90-йилларда Россияга фақат савдогарлар келиб ишлаган бўлса, бугун жуда ҳам кўпайиб кетдик. Миллионлаб ўзбекистонликларнинг бола-чақасини Путин боқяпти...\nДилмурод Мирзаев: Путин ҳокимиятга келганидан сўнг, биринчи ўринда управляемый национализм( бошқариладиган миллатчилик-таҳр.) деган нарсани кучайтириб юборди. Кўп миллатчиларга шароит яратилдики, ҳамма проблемаларни меҳнат муҳожирларига тўнкаб, оддий халқни бизларга қарши қилиб қўйди...


Ўзбекистонда йўл қоидаларини бузган пиёдалар жаримага тортилади\n17:05 / 21.10.2015\nЎзбекистон ИИВ йўл ҳаракати хавфсизлиги қоидаларини бузганлик учун кўриладиган маъмурий жазо чораларига ўзгартишлар киритилди. Sputnik агентлиги адлия вазирлигига мурожаат қилиб, бу борада изоҳлар сўради.\nМаълум қилинишича, Тошкентнинг асосий чорраҳаларида видеокамераларнинг синов тартибида ўрнатилиши муносабати билан ушбу ўзгартишлар киритилган.\nЎзгаришларнинг асосий моҳияти шундаки, эндиликда видеокамера қайд қилинган ҳар қандай қоидабузарлик бўйича махсус баённома тузилмай, қоидабузарни жаримага тортиш ҳақидаги қарор чиқарилади. Бу ҳақдаги огоҳлантириш қоидабузарнинг манзилига жаримани тўлаш ҳақидаги квитанция билан бирга йўлланади.\nШунингдек, қоида бузган пиёдалар ҳам жаримага тортилади. Агар улар жаримани тўласа, унга квитанция берилса, акс ҳолда, агарда унинг айни чоғда жарима тўлашга имконияти бўлмаса ёки бу қарорга шубҳа билан қараса, воқеа юзасидан баённома тузилади.


Устахона очдим ва унга атаб жонлиқ сўйдим, қонини устахона дарвозасига суртдим. Қилган ишим тўғрими? – Alhidoya.uz\n— Кеча устахона очувдим унга атаб жонлиқ сўйдим ва уни қонини устахона дарвозасига суртдим. Қилган ишим тўғрими? Бошлаган ишимга енгилликка арвойпир қилишим керакми?\n— Сиз мазкур амалингиз билан иккита қўпол хатога йўл қўйгансиз.\nБиринчиси: жонлиқни устахонага атаб сўйишингиз. Чунки ҳар қандай жонлиқ сўйилганда Аллоҳ учун, Аллоҳ таолонинг номи билан сўйилиши лозим.\nАллоҳ таолонинг қуйидаги сўзига биноан шаръатга мувофиқ сўйилмаган жонлиқ ҳаромдир:\n«Ўлимтик, қон, чўчқа гўшти, Аллоҳдан ўзганинг номи айтиб сўйилган, бўғилиб ўлган, уриб ўлдирилган, йиқилиб ўлган, сузишдан ўлган ва йиртқич ҳайвон (қисман) еган (ҳайвонлар) сизларга ҳаром қилинди, илло (шаръан) сўйганингиз (ҳалолдир). Яна, бут-санамларга атаб сўйилган ҳайвонлар (гўшти) ва фол чўпларидан қисматингизни исташингиз (ҳам ҳаром қилинди). Бу ишингиз фосиқликдир» (Моида 3-оят).\nИккинчиси: унинг қонини дарвозага суртганингиз. Аллоҳ сақласин бу ишларингиз ширк амалига ўхшаб кетади. Жонлиқнинг қони нажосат бўлиб, уни кўмиб қўйиш мақсадга мувофиқдир. Унинг қонини у ер бу ерга суртиш жинкаш, сеҳр-жоду билан шуғулланувчиларнинг ишидир.\nШунинг учун бундай ирим сиримлардан сақланинг. Тавфиқ Аллоҳдан. Валлоҳу аълам.\nКалит сўзлар: жонлиқ сўйиш


Трамп Ғалаба кунини нишонлаш учун Россияга келолмаслигини айтди - Халқ сўзи\n19:30 11 Март 2020 Дунё\nКремлнинг хабар беришича, Вашингтон Москвага президент Дональд Трампнинг 9 майда Ғалаба кунини нишонлаш учун Россияга бормаслигини маълум қилган.\nСовет Иттифоқининг фашистлар устидан Иккинчи Жаҳон урушидаги ғалабасини хотирлаш учун ҳар йили 9 майда ўтказиладиган парадга Путин раҳбарлик қилади ва фурсатдан фойдаланиб мамлакатнинг ҳарбий техникасини намойиш этади.\nРоссия мудофаа вазири Сергей Шойгу бу йил 9 май куни Москвада бўлиб ўтадиган Ғалаба парадида 15 минг киши ва қарийб 400 та қуруқлик ҳамда авиация техникалари иштирок этишини айтди.\nУнинг сўзларига кўра, байрамларда зенит-ракета тизимлари ва ҳарбий ҳаво мудофааси тизимлари, қирғоқ ракеталари тизимлари, шунингдек, узоқдан тоғ-кон машиналари иштирок этади. Вазир, шунингдек, Россия Қизил майдонда Ғалаба парадида иштирок этиш учун 20 та давлат ҳарбийларини таклиф қилганини таъкидлади.\nЭслатиб ўтмиз, 2019 йилнинг ноябрь ойида Трамп 9 май куни Москвада Улуғ Ватан уруши ғалабасининг 75 йиллигини нишонлаш учун ташриф буюришни исташини айтганди.


Шофирконлик тўралар одамларнинг арпасини хом ўрди\n30.05.2018 08:13 0 1109\nФото: Ҳасан Саломов\nШофирконда гап тарқади. «Президент томорқаларни олармиш». Бир-икки танишлар менга қўнғироқ қилиб, «Ҳақиқатан ҳам томорқаларимизни олишадими?», «Президент шундай кўрсатма бергани ростми?» дея сўрашади. Уларнинг кўнглини тинчлантириш учун «Йўқ, бўлмаган гап, ака» дейман. Чунки Президентнинг ҳар бир учрашув ва нутқини синчковлик билан кузатиб борадиган одам бундай сафсатага ишонмаслиги турган гап.\n«Шофирконда ҳамма нарса бўлиши мумкин»ми?\nШов-шувлар болалаб турган бир паллада қишлоққа боришимга тўғри келди. Одамлар салом-аликдан ҳам аввал «Томорқаларимиз кетадими энди?» деб сўрашар, мен эса «Қўрқманг, томорқангизга ҳеч ким тегмайди», «Дунё бесўроқ эмас, Президент томорқани даромад манбаига айлантиринглар деб турган бир пайтда биров сизнинг томорқангизга киришга журъат қилолмайди» деб уларнинг кўнглини тинчлантираман.\nДақиқа ўтгани сайин айни шу шов-шувлар ҳақиқатга айланиб борди. «Ҳоким, прокурор, начальник мелиса фалон қишлоққа бориб, ҳамманинг томорқасини шудгор қилиб ташлабди», «Фалон қишлоқда одамлар ўзини «Магнум»нинг тагига ташламоқчи бўлибди», «Эрта «Магнум» келаркан, индин келаркан». Бу миш-мишлар оғиздан-оғизга кўчди. Одамлар тўй-маъракада ҳам, ифторликда шуни муҳокама қилди. Биров «Президентнинг бундай топшириқ берганига ишонмайман» деса, бошқаси «Шофирконда ҳамма нарса бўлиши мумкин» дейди.\nГапга қўшилиб, фикр билдирмоқчи бўлсам, «Сендақалар давлатнинг ёпиқ сиёсатини қаердан ҳам билардинг», «Уйнинг гапи кўчага тўғри келмайди деб шунга айтадилар, ўртоқ журналист» деб оғзимга уради. Одамларнинг кесатиқ билан айтаётган гапларидан бир нарсани уқаман: улар адолат исташаяпти, нажот исташаяпти. Биров ҳокимнинг калласига бир уриб, «одамларнинг томорқасига яқинлашма» дейишини кутаяпти. Аммо бу ишни ким қилади? Ҳамма бало ана шунда. Мен эса оддий журналистман. Оддий журналист ҳокимга гап уқтира олармиди? Шундай бўлса-да, Шофиркон туман ҳокимига қўнғироқ қилдим.\nЎзимни таништиргач, нима сабабдан одамларнинг томорқалари олинаётганини сўрадим. Ҳоким Президент қарорига кўра фақатгина экилмаётган ва самарасиз ишлатилаётган томорқалар олинаётганини айтди. Қишлоқдошларимга ҳокимнинг гапларини тўтиқушдек такрорладим. Улар эса мени вайсақига чиқаришди. Мирзоқул, Ревгари, Наққош, Бобоато қишлоқларидаги барча томорқалар олинганини айтиб мени ҳоким билан тили бирга чиқаришди.\nОрадан икки-уч кун ўтгач, ўша қора «Магнум» бизнинг қишлоққа ҳам етиб келди.\nДарвоқе, қора «Магнум»га ҳарбий формадаги икки одам ҳам қўшилиб келган. Улар ҳақиқатан ҳам ҳарбийми ёки йўқми, бунисини аниқ билмайман. Чунки улар хизмат гувоҳномаси тугул, исм-фамилиясини ҳам айтгани йўқ. Улар шунчаки, одамларнинг кўзини қўрқитиш учун келгандай фикр уйғотади одамда.\n– Ҳеч бўлмаса, томорқаларни олиш тўғрисида бирорта қоғоз кўрсатинглар, ахир 18-асрда яшамаяпмиз-ку, – дедим ҳарбий формадаги одамга.\n– Ҳужжат керак бўлса, ҳокимиятга боринг, – дейди ҳарбий йигит. – Бизга шундай топшириқ берилган.\n— Ўша топшириқни ким берган, биродар? – дейман ўжарлик билан.\n— Маълумот олмоқчи бўлсангиз туман ҳокими билан учрашинг. Мен маълумот берадиган бюрода ишламайман.\nҲарбий акамиз билан суҳбатимиз самарасиз якунланди. Бу пайтда қора «Магнум» одамларнинг томорқасининг ярмидан кўпини ағдариб ташлаган эди. «Магнум» келишини эшитган баъзи одамлар бир кун олдин ерини бўктириб суғорган бўлса, бошқаси бедапояни бузиб картошка жўякларини тортган эди. Мақсад эса битта: бири суғорилган ерга таркторни киритишолмайди деб, бошқаси картошка экишга тайёр қилиб қўйилган ерни бузишга ҳеч кимнинг ҳадди сиғмайди деб ўйлашган.\nТўралар одамларнинг арпасини хом ўрди\nАммо улар чучварини хом санашган экан. Ҳокимиятдаги тўралар ҳеч нарсадан қўрқмади. Ҳатто бир ой-ярим ойда пишиб етиладиган буғдой ва арпага ҳам раҳм қилмади. Тўралар одамларнинг арпасини хом ўрди. Энди савол туғилади. Сиз арпангизни хом ўришга мажбур қилган ҳокимиятга дўст бўлармидингиз? Ғурури бор одам ҳеч қачон дўст бўлмайди.\nЭнди масаланинг иккинчи томонига эътибор қаратинг: Президент ҳар бир чиқишида одамларни давлатга дўст қилайлик деб таъкидлайди. Унинг бу каби чиқишларидан кейин ҳамма сайёр қабулга зўр берди. Гўёки қанча кўп сайёр қабул ўтказилса, шунча кўп муаммоларга ечим топиладигандек.\nТараққиётимизнинг янги даврида «Давлат идоралари халққа хизмат қилиши керак» деган тамойил ҳаётга татбиқ этилди. Одамларнинг катта-кичик муаммолари имкон доирасида ҳал этилаяпти. Энг асосийси, давлат ўз фуқароларига эътибор қаратиб, уларни эшита бошлади. Буларнинг ҳаммасининг замирида битта мақсад ётибди: одамларни давлатга дўст қилиш. Аммо шофирконлик тўраларнинг куракда турмайдиган бу каби қилиқлари халқни давлатга қарши қайрамайдими? Ахир кечқурин телевизор орқали томорқадан унумли фойдаланиш ҳақида кўрсатув эфирга узатилса-ю, эрталаб битта трактор ва тўрт ҳарбий келиб 30 йилдан буён фойдаланиб келаётган ерингизни шудгор қилса, давлатга ишончингиз қоладими?\n– Ҳокимият ерларни олишга шошмаслиги керак эди, – дейди оқработлик Ҳайит Ҳожиев. – Ҳеч бўлмаса, тирамо(куз)гача кутиши керак эди. Одамларга шу ҳосилни йиғиб олишга имкон бериш керак эди.\nТел-Авивда тоғангиз борми?\nИнсон табиати қизиқ, айниқса, шофирконликларнинг. Тумандошларим ҳар доим тенглик принципига тўла амал қилишни, бойни ҳам, камбағални ҳам бир кўзда кўришни талаб қилади. Бу эса кўпчиликка ёқмайди. Ҳаққини талаб қилган кимга ҳам ёқади дейсиз. Суриштирув жараёнида бир нарсага амин бўлдим. Шофирконлик тўралар ҳокимиятга яқин одамларнинг томорқаларига тегишмабди. Барака топишсин. Қарға қарғанинг кўзини чўқимайди деб шунга айтишса керак-да. Ҳокимиятга яқин одамларга «Томорқангизга картошка-пиёз экмасангиз, кейинги йил сизнинг томорқангизни ҳам оламиз» деб шарт қўйишибди. Бирорта мард «Бошқаларга ҳам шундай шарт қўйиб томорқаларини қайтиб берайлик» демабди-я.\n– Ҳокимият томорқангизга картошка экинг, пиёз экинг деб бирор марта ҳам огоҳлантиргани йўқ, – дейди қишлоқдошларимдан бири. – На оғзаки, на ёзма огоҳлантиришсиз 8 сотих томарқамни шудгор қилиб ташлади. Хом ўрилган арпа ва буғдойнинг уволи уради бу ҳокимни. Ҳоким одил бўлса, қоғоз кўрсатсин, ҳаммага бир кўз билан қарасин, ўзиникиларнинг ерини ҳам олсин. Ахир уларнинг «Тел-Авивда тоғаси йўқ-ку».\nШофирконликлар назарида Тел-Авивда (Исроил пойтахти) тоғангиз бўлса, сиз ўта қудратли одам ҳисобланасиз. Тумандошларим Тел-Авивни Москвадан ҳам, Вашингтондан ҳам қудратлироқ шаҳар деб билишади. Мободо, сизга алоҳида эътибор кўрсатишса, «Ака, Тел-Авивда тоғангиз борми?» деб ҳазиллашиб қўйишади. Шофиркончасига айтганда, бизнинг қишлоқда ҳам уч-тўрт кишининг Тел-Авивда тоғаси бор экан. Чунки уларнинг томорқасига ҳеч ким тегмади.\nСалласи деса, калласини олиш керакми?\nҚишлоқдошларимнинг топшириғи билан Тошкентга қайтиб келгач, томорқалардан фойдаланиш тартиби билан қизиқдим.\nТоморқа ерларидан фойдаланишни тартибга солиш ҳақида энг сўнгги меъёрий ҳужжат жорий йилнинг 18 мартида қабул қилинган. Ҳукуматнинг «Деҳқон хўжаликлари ва томорқа ер участкаларидан самарали фойдаланишни ташкил этиш чора-тадбирлари тўғрисида»ги қарорида томорқани олиб қўйиш тартиби ва шартлари белгиланган. Қарорда жумладан, шундай дейилган: якка тартибда уй-жой қуриш ва уй-жойни ободонлаштириш учун берилган ер участкаларининг томорқасида асоссиз равишда қишлоқ хўжалиги экинлари экмаган ёки уни ободонлаштирмаган ер эгаларига ер солиғининг 3 баробари миқдорида жарима қўлланади.\nДарвоқе, ҳукуматнинг мазкур қарори билан фермер, деҳқон хўжаликлари ва томорқа ер эгалари кенгаши ташкил этилган. Кенгаш тупроқ-иқлим шароити ва сув таъминотидан келиб чиқиб, экин ва мевали дарахт турларини, томорқада етиштириладиган маҳсулот миқдорини ўрганади. Агар томорқангизга белгиланган экинлар, мевали ва манзарали дарахтлар экилмаган бўлса ёки ер участкаси ободонлаштирилмаганлиги аниқланса, кенгаш сизни огоҳлантириши лозим. Огоҳлантириш хатининг бир нусхаси сизга ҳам берилиши шарт.\nЁзма огоҳлантиришдан сўнг сизга озиқ-овқат, мевали ва манзарали дарахт экиш учун бир ҳафта муҳлат берилади. Агар шу давр оралиғида ҳам ўзгармасангиз, фермер, деҳқон хўжаликлари ва томорқа ер эгалари кенгаши раиси туман ҳокимига тақдимнома киритади. Ундан у ёғи туман ҳокимининг виждонига ҳавола. Ҳоким одил бўлса, сизга ер солиғининг 3 баробари миқдорида жарима қўллайди. Боланг оч қолса, менга нима ғам деса урди худо. Арпангизни хом ўриб, ерингизни шудгор қилади. Худди бизнинг ҳокимтўрадек.\nҲукумат қарори билан танишиб чиққач, дастлаб Шофиркон туман ҳокимига қўнғироқ қилдим. Ҳоким аравани қуруқ олиб қочди.\n– Ким чиқарди бу гапни? – дейди туман ҳокими Жаҳонқул Равшанов. – Одамларнинг томорқаларини олиб бошимиз нечта, ака? Фақат томорқасидан самарасиз фойдаланаётганларнинг айбини бўйнига қўйиб, 3 баробар солиқ солаяпмиз.\n– Менда томорқаларни шудгор қилаётган «Магнум» тасвири туширилган фото ва видео тасмалар бор, ака, – дейман ҳоким бувага.\n– Ҳасан ака, ҳокимиятга келинг, бафуржа гаплашамиз, – дейди Жаҳонқул Равшанов.\nҲоким билан суҳбатимиз самарасиз якунлангач, Бухоро вилояти ҳокимлигидаги мутасаддилар билан боғланишга уриндим. Ўзини Насриддин Маҳмудов деб таништирган мулозим ҳам ўзини ҳеч нарсадан хабари йўқ одамдек тутди.\n– Мен ҳам бу ҳақида бир эшитгандайман, – дейди Насриддин Маҳмудов. – Билишимча, томорқасидан самарасиз фойланаёттган одамларнинггина томорқаси олинаяпти. Баъзиларининг ери эса алмашлаб берилаяпти. Сиз бу ҳақида тўлароқ маълумот олмоқчи бўлсангиз Рустам Норов билан гаплашинг.\nНасриддин ака берган рақам орқали Рустам Норовга қўнғироқ қилдим. Рустам ака ҳам анойи эмас экан. Мени фермер, деҳқон хўжаликлари ва томорқа ер эгалари вилоят кенгаши раҳбари Асқар Нозимовга йўллади.\n– Телефон рақамимни ким берди сизга? – дейди Асқар Нозимов салом-аликдан кейин.\n– Рустам акадан олдим, – дейман мен ҳам. – Шофирконликларнинг томорқалари ёппасига олинаётгани ҳақида нима дея оласиз?\n– Менга қаранг, ука, – дейди Асқар Нозимов. – Биз янги тузилган кенгашмиз. Вазифамиз – томорқадан унумли фойдаланишни ўргатиш. Томорқа бериш ҳам, олиш ҳам бизнинг вазифамизга кирмайди. Аммо саволингизга билганимча жавоб бераман. Шофирконда томорқасидан самарасиз фойдаланаётганларнинг ерлари олинаяпти. Бошқа ҳеч нарса билмайман. Сиз Насриддин Маҳмудов билан боғланиб тўлиқроқ маълумот олишингиз мумкин.\nАлҳазар, расмий лабиринтнинг ичига тушиб қолдим шекилли. Униси бунга солади, буниси унга солади, 4 нафар мулозим ҳам дастурланган компьютерга ўхшаб бир хил жавоб қайтарди-я. Тўртовлоннинг ҳам гапи бир жойдан чиқди. Аммо ҳақиқат бошқа жойда. Ҳақиқат шуки, улар пастга тушиб, халқ билан мулоқот қилмаган. Ҳақиқат шуки, улар одамларнинг ташвиши билан қизиқмайди. Ҳақиқат шуки, улар кўрганни кўрмасликка олиб ўрганган. Ҳақиқат шуки, улар одамларнинг ҳақиқий аҳволини билмайди.\nРобинзонга ўхшанг тўралар\nМаболағасиз айтаяпман. Ҳар бир ҳоким Робинзон Крузога ўхшаши керак. Робинзон Жумавойга гапиришни ўргатган бўлса, ҳоким одамларга кўпроқ даромад топишни ўргатсин. Робинзон Жумавойга «Одам гўштини еманглар», «Сут ичинглар» деб ўргатган бўлса, ҳокимтўра одамларга «Беда экманглар», «Картошка-пиёз экинглар», «Дарахт экинглар, кўпроқ фойда оласизлар» деб ўргатиши керак.\nОдамларни даромад олиб турган икки қарич еридан маҳрум қилиш, кейин «Расмий лабиринт» ясаш эса мард ҳокимнинг иши эмас. Бугун икки қарич еридан ажраган одам нима қилади? Иш излаб Россияга кетади. Йўлда кетаётиб, автобуси ёниб кетса нима бўлади? Оқтўбада 52 нафар ватандошимизнинг куйган жасади ҳали ҳам кўзимизни очмадими?\nМақола сўнгида шофирконликларнинг кичкинагина илтимосини етказсам. Тумандошларимиз «томорқаларни олиш операцияси»ни ҳукумат назорат қилишини истайди. Бош вазир ёки Бош прокурор раҳбарлигида комиссия тузилса деган фикрда. Ким ҳақ, ким ноҳақ эканини республика комиссияси бориб ўргансин. Оқни оқ десин, қорани қора. Томорқасидан самарасиз фойдаланган фуқароларга жарима солсин, розимиз. Ердан унумли фойдаланиш бўйича маслаҳат берса, яна яхши. Ана ундан кейин ҳам ўзгармаган одамнинг ерини тортиб олсин. Ҳеч ким, ҳеч нима демайди. Аслида бу ишларни маҳаллий тўралар ҳам қилса бўлади-ю, аммо улар яна қоғозбозлик ва кўзбўямачилик қилишади-да. Яна таниш-билишчиликка йўл қўйилса, «Тел-Авивда тоғаси борлар»га ёнбосишлар бўлса, оддий халқ додини кимга айтади.\nЖамият 20/06, 16:48\nКарантин пайти яширин сабоқ олган 23 нафар ўқувчи коронавирусга тест топширди ва уй карантинига олинди\nЖамият 22/05, 12:38\nҚашқадарёликлар томорқада папайя етиштирмоқда (фото)


Яна рўза борми? (2-қисм) | Azon.uz - Ахборот-таҳлилий портал\n2020 йил 02 декабр, чоршанба\nЯна рўза борми? (2-қисм)\n1853 02:16 19.05.2020\nМасжиддан уйига келар экан, профессор Файзулла Зариповнинг қалбини ажиб ҳаслар қамраб олган эди. Гўё олам кўзига доимгидан бошқача кўринар, гарчи ярим кечаси бўлса-да, хаёлида чор-атроф чороғондек туюларди. Бир неча соатда у тубдан ўзгариб, бутунлай бош¬қа одамга айланиб қолгандек эди. Профессор енгил қадам ташлаб борар экан, руҳида ҳам латиф бир енгилликни ҳис қилар, икки-уч ойдан бери кўнглини тарк этмаётган ғашлик, муттасил қилаётган ишларидан қониқмаслик кайфияти бутунлай йўқолган эди. Ҳамма уни кўрганда олдингидан бошқачароқ тавозеъ билан салом бераётгандек эди гуё. Бир-бирларига «Ҳа, ана, профессор ҳам аҳли солиҳлардан экан, қара, масжиддан келаяпти», дейишаётгандек ичида бир фахрланишми, намоз ўқиганидан ғурурланишми, шунга ўхшаш ҳислар жунбушга келаётган эди.\nПрофессор худди ёш боладек қувониб уйига кириб борди. Хотинининг ҳам бошқача бўлиб қолганини кўриб, энди ростдан ҳайратга тушди.\n— Муборак бўлсин, дадаси, ўқиган намозларингиз қабул бўлсин, — деб хуш кайфият билан кутиб олган хотини профессорнинг тўнини олиб илди, ёнбошлаган профессорнинг оёқларини уқалаб қўйди.\n— Бироз китоб қарай, — деб Файзулла Зарипов кутубхонасига кирди ва кундузи мутолаа қилган китобини қайта қўлига олиб, Қуръондан олинган ўнта кичик сураларни ўқий бошлади.\n«Қул йа айюҳал кафирун…», «Қул ҳу валлоҳи аҳад…», Қул аъузу бироббил фалақ…», «Қул аъузу бироббин нас…» деб бошланувчи сураларни бир-икки ўқигандан уларни ёддан билиши эсига тушди. Кўзларини юмиб, ўша сураларни бир-бир такрорлаб чиққач, ўзининг хотирасига қойил қолди. У бу сураларни ҳали мактабга бормасдан туриб ёдлаган эди.\nХудо раҳматли отаси намозхон одам эди. Беш вақт намозини канда қилмас, рўзани муттасил тутар, ҳар йили Қурбон ҳайити куни битта қўчқорни сўйиб, қурбонлик қиларди. Аммо замоннинг зайлига қараб, болаларига намоз ўқитмади. Лекин профессор бугун билди, отаси ўшанда болаларига бир намозлик нарсани, бир мўъмин киши билиши лозим бўлган нарсаларни ёдлатиб кетган экан.\n«Ла илоҳа иллаллоҳу Муҳаммадур расулуллоҳ»ни кўп айтиб юринглар, шунда у дунёда ҳам бирга бўламиз, — дерди отаси. — Кечаси ёлғиз юрганларингда, бир жойга кираётганларингда албатта «Аъузу биллаҳи минаш шайтонир рожим, бисмиллаҳир Роҳманир Роҳим», денглар, у ердан шайтон қочади. Мана бу тўртта сурани ёдлаб олинглар, кечаси шуларни ўқиб ётсангизлар, ёмон тушлар кўрмайсизлар, ҳар хил инсу жинлар зиён бермайди. Бу сураларни «Чор қул» дейишади, Пайғамбаримиз севган суралар булар.\nОтаси раҳматли шу тўрт сурани ёддан айтган опаларига ҳар куни йигирма тийиндан пул берарди. Муштдеккина Файзулла ҳам балки йигирма тийин илинжида шу сураларни ёдлагандир, аммо ҳар куни отаси ўргатган калималарни ва ўша тўрт сурани такрор-такрор ўқирди. Биринчи синфга борганида муаллима «Ким нимани ёдлаб келган бўлса айтсин», деганда чиқиб, «Қул ҳу валлоҳу аҳад»ни айтиб балога қолиб, директор қулоғини чўзиб, «Бунақа нарсаларни оғзингга олма», деганидан сўнггина отаси ўргатган нарсаларни овоз чиқариб айтишни бас қилган эди.\nАммо то мактабни битиргунча ҳам ҳар тунда уйқуга кетишдан олдин тўртала сурани такрорлаб қўярди. Университетда худосизлик фани — атеизмни ўрганди-ю, билганларини ичида айтишни ҳам бас қилди. «Гўл бўлган эканмиз-да», деди.\nГўллик эшигини ўшанда очганини билмай қолди.\n— Дадаси, туринг, саҳарлик қиламиз!\nФайзулла Зарипов чаққон туриб таҳорат олди ва саҳарлик дастурхонини тайёрлаб, унинг келишини кутиб ўтирган хотини ва келинининг ёнидан жой олди.\n— Келин сиз ҳам ният қилибсиз-да, — деб қўйди келинининг саломига алик олиб.\n— Келинингиз келин бўлиб келганидан бери бирор йил рўзани қолдиргани йўқ, дадаси, — деди хотини. — Етти ёшидан бери рўза тутар экан. Сиз билмайсиз-да, намозларни ҳам биз қайнона-келин бирга ўқиймиз.\n— Ҳа, қайнона билан келиннинг лойини бир жойдан олиши рост экан, — деди профессор.\nСаҳарликдан сўнг жойнамоз сўраган эди, хотини деди:\n— Сиз энди масжидга чиқинг. Беш вақт боролмайсиз, аммо Бомдод ва Таробеҳ намозларини ўқиш учун масжидга чиқмасангиз айб бўлади. Икки юз қадамда масжид туриб, уйда ўқисангиз дуруст эмас. Эркак намозини жамоат билан ўқиса савоби йигирма етти марта, Рамазон ойида эса етти юз марта зиёда савоб оларкан. Хотинларга бу савоб уйда ўқиса бериларкан.\nПрофессор тўнини кийиб, масжидга йўл оларкан, хотинига ҳазил қилди:\n— Бир кунда отангга ўхшатиб мулла қилдинг-қўйдинг!\nШу-шу профессор ҳар куни cаҳарлаб масжидга чиқадиган бўлди. Таробеҳни ҳам жамоат билан ўқир, маҳалладагилар таклиф қилишганда ишдан эртароқ қайтиб, бобойларга қўшилиб, ифторликларга ҳам борадиган бўлди.\nФайзулла Зарипов бир ой Рамазонда руҳиятида катта ўзгаришлар бўлаётганини англаб борди. У ўзини шу бир ой ичида худди анча улғайгандек ҳис қила бошлади. Кўпгина воқеа-ҳодисалар тўғрисида бошқачароқ мушоҳада қила бошлади. Аввваллари иш дебди, илм дебди, билгани уйи ва университет бўлибди. У энди элга қўшилиб, элнинг, маҳалла-кўйнинг ўй -ташвишлари билан ҳам ошно бўлди. Атрофдагилар нима билан нафас олаётганларини англади.\nЭнг муҳими, Пайғамбаримиз саллаллоҳи алайҳи вассалламнинг «Ножоиз жойларга қараманг, кўзингизнинг рўзаси бузилади, ғийбат, фасод гапларни эшитманг, қулоғингизнинг рўзаси бузилади, ношаръий гапларни гапирманг, оғзингизнинг рўзаси бузилади», деган муборак ҳадисларига риоя қилиб, ўқитувчилар орасида ҳам бўлиб турадиган иғво, ғийбатлардан, майда-чуйда баҳслардан ўзини четга олди. Ой давомида жангдаги ўқини тежаган аскар мисоли айтадиган сўзларини тежади.\nПайғамбаримизнинг «Кам енг, кам денг, кам ухланг», деган ҳадисларини ўзига шиор қилиб олиб, иложи борича кам гапиришга ҳаракат қилди. Саҳарлик ва Бомдод намозидан кейин қайтиб ўринга кирмади ва ҳадисларни мутолаа қилди. Бир неча кичик сураларни ёдлади. Айниқса, Шайх Ҳазратларининг «Сизга шу ой ичида умуман ёлғон гапир масликни вазифа қилиб юклайман», деган гаплари деярли ҳар куни қулоғида жаранглаб турди ва бир ой ичида бир неча марта ёлғон гапиришга тўғри келган жойда, ёлғон гапирса иши битиб кетадиган жойда, ёлғон гапирса наф топадиган жойда ёлғон гапирмади. Рост гапиргани учун маломатларга қолса-да, ёлғон гапирмади.\nПрофессор Файзулла Зарипов университет қабул комиссияси раиси эди. Ҳуқуқшунослик факультетига имтиҳон топширган бир абитуриентнинг отаси қабулига кирди. Профессор уни яхши танир, кўпгина катта лавозимларда ишлаган бу кишининг ҳозир бир неча хусусий ресторанлари, меҳмонхонаси бор эди.\n— Домлажон, жиянчангиз шу десангиз… прокурор бўлишни ният қилувди, — ўзининг «олтин заҳираси»ни кўрсатиб табассум қилди ресторан соҳиби. — Шу, шарт¬нома асосида ўқийдиганлар қаторидан жой олишга бир балмикин, ярим балмикин етмай қолибди-да. Шунга озгина ёрдам қилсангизу, биз камбағалларнинг боласи ҳам талаба бўлиб қолса, деган илтимос билан келувдим. Бу ёғига ҳар қандай хизматга мана, биз шаймиз, Файзулла ака.\n— Ўғлингизнинг «Абитуриент гувоҳномаси»ни беринг¬чи, Ҳамид ака, — деди профессор ва Ҳамид ака узатган гувоҳномадаги рақамларга қараб, ҳуқуқшунослик факультетига имтиҳон топширган абитуриентларнинг рўйхатидан унинг ўғлига тегишли маълумотларни топди.\n— Анча яхши балл тўплаган экан, — деди профессор қоғозлардан кўз узмай. Йиқилганларнинг ичида тепадан иккинчи ўринда турибди. Имконият бўлади, агар шартнома асосида қабул қилинганлардан икки киши ўқишни истамаса, ўғлингизни албатта чақирамиз, ҳозир битта ариза ёзиб ташлаб кетсин.\nҲамид ака пишиқ одам, шартта чиқариб аризани узатди.\n— Бўлди, — деди Файзулла Зарипов. — Энди бирор ҳафта кутасиз, қайси талабалар шартнома пулини белгиланган вақтда тўламаса ўрнига ўғлингизни чақирамиз, келиб шартнома пулини тўлаб ўқийверади, ака.\n— Ҳамма нарсани тушунаман, — деди Ҳамид ака эшикка бир қараб олиб, овозини пасайтираркан. — Икки талабангиз ўқишни истамади ҳам дейлик. Кейин бу икки ўринга казо-казоларнинг нечтаси боласини тиқиштириш учун пойлаб ўтирганини ҳам биламан. Ҳозир шундай дейсиз-у, эрта ўғлим қолиб кетиб, ҳов, юз балл ҳам ололмаган Палончиевларнинг боласи ўқиб кетади.\n— Ундай эмас, битта ўрин бўшаса ҳам аввал сизнинг ўғлингиздан тепада турган боладан, кейин сизнинг ўғлингиздан, кейин учинчисидан сўраймиз. Улар ўқийман деб турганда биз тўртинчи ўринда турган болани чақириб ўқитмаймиз.\n— Майли, бу гаплар ўз йўлига, — деди Ҳамид ака эшикка яна бир марта қараб олиб ва ёнидан беш боғлам пул чиқарди. — Бўладиган гапдан гаплашайлик. Мана бу беш минг доллар пул. Азимжон жиянингиз талаба бўлса бас, шу пул ҳаққи-ҳалол сизники. Камига яна биз хизматдамиз. Азимжон ўқишни битиргунча сизнинг меҳмонларингиз менинг меҳмонларим бўлади. Зиёфати, меҳмонхонаси менинг бўйнимда. Азимжон прокурор бўлиб олса қолган хизматни ўзи қилади.\n— Нима қилаяпсиз, Ҳамид ака, олинг пулингизни, айт¬дим-ку, иккита ўрин бўшаса Азимжонингиз ўқийди деб. Пул-мулсиз, ўзи тўплаган балл билан ўқийди.\n— Майли, Файзулла ака, ўзи кирсаям майли, шу пулни олинг, илтимос, қайтарманг, менинг кўнглим тўқ бўлсин!\n— Кўнглингиз тўқ бўлаверсин, Азимжоннинг ўрнига бошқа бола кириб ўқий олмайди.\nЯна рўза борми?\nЯна рўза борми? (давоми)\nҲамид ака такрор-такрор пулни ташлаб кетиш ҳаракатини қилди, аммо Файзулла Зарипов пулни олиб қолмади.\nКечқурун, ифторликдан сўнг хотини ва ўғли билан қолганида бу воқеани уларга айтиб берди.\n— Икки йилдан бери йиққан пулимиз машинага етмай турувди, олсангиз эртагаёқ яп-янги «Нексия» олардик-да, дада, — деди ўғли.\n— Худо кўрсатмасин, кейин ўша машинада бирор фалокатга учрасак, айбни ким-кимлардан ахтариб юрардик, олмай тўғри қилибсиз, дадаси, — деди хотини. — Ҳаром нарса барибир буюрмайди. Ҳаромдан ҳазар қилмаган одам тез бойидим деб ўйлайди. Аммо ундан ҳам тез хор бўлишини билмайди. Бу дунёда хор бўлмаса охиратда албатта хор бўлади.\nОрадан беш кун ўтиб ҳуқуқшунослик факультетидан учта ўрин бўш қолгани аниқ бўлди. Файзулла Зарипов Ҳамид ака қолдирган телефон рақамини ахтариб турганда унинг хонасига факультет декани кириб келди. Салом аликдан сўнг бўшаган уч ўринга кимларни чақириш мумкинлиги ҳақида гап бошлади.\nУч кишининг исми шарифи ёзилган қоғозни узатди. Профессор унга кўз югуртириб Азимжоннинг исмини кўрмади. Кейин декан тавсия қилаётган абитуриентларнинг тўплаган балларига кўз югуртирди.\n— Буларнинг бали анча паст-ку, Фаррух Фирдавсович? Мана бу Шуҳратов деганиники юзга ҳам етгани йўқ.\nРўза Рўзадор Махсус Шайх Муҳаммад Содиқ Муҳаммад Юсуф Мақолалар Илм\nРамазон рўзасини тутмаслик\n463 15:30 06.08.2020\nЯна рўза борми? (3-қисм)\n2091 02:43 19.05.2020\nРўзанинг тиббий фойдалари\n951 04:00 17.05.2020\n1186 18:31 15.05.2020\nРим папаси барчани рўза тутишга чақирди\n4514 12:27 12.05.2020


ОАВ: АҚШ суриялик курдларга замонавий қурол берган » Ўзбекистон янгиликлари – Zamin.uz\n20 январь 2019, 08:44\nАҚШ қўшинларининг Суриядан чиқарилишига қарши бўлаётган америкаликлар суриялик курдлар мудофаа кучларига замонавий қурол берган. Бу ҳақда Yeni Akit нашрига иқтибос келтирган ҳолда Kun.uz нашри хабар берди.\nТаъкидланишича, гап катта сондаги “Жавелин” ва “Тоу” танкларга қарши ракета мажмуалари ҳақида кетмоқда. Тахмин қилинишича, курдлар бу қуролларни яқин орада Сурия шимолидаги Манбижга кирмоқчи бўлаётган турк танкларига қарши қўллайди.\nМаълум қилинишича, айни вақтда турк бўлинмалари бу мажмуаларни қидирмоқда.\nНашрнинг таъкидлашича, айнан шу сабабли Туркия Манбиждаги ҳарбий операциясини бошламай турибди.\nАввалроқ Туркия президенти Ражаб Тоййиб Эрдўған агар АҚШ Фрот дарёсидан шарқдан ва Манбиждан курд кучларини олиб чиқмаса, унда Анқара уларга қарши операция бошлашини айтган. Кейинроқ Эрдўған АҚШ президенти Дональд Трамп билан 14 декабрдаги телефон мулоқотидан сўнг ҳарбий операцияни қолдиришга қарор қилганини маълум қилган. Мулоқот натижаларига кўра, Трамп Суриядан АҚШ қўшинларини олиб чиқишга қарор қилган.\nЯнгиликлар » Дунё » ОАВ: АҚШ суриялик курдларга замонавий қурол берган\n22:28 АҚШ Суриядан ҳарбийларини олиб чиқиб кетмоқда\n11:20 Сурияни тарк этаётган америкаликлар қурол-яроғни курдларга қолдирмоқчи...(ми?)


ЎзА - Олтинкўл туманидаги 56 маҳалла фуқаролар йиғини 4 секторга бўлиниб, белгиланган ишлар тизимли равишда олиб борилмоқда\nОлтинкўл туманидаги 56 маҳалла фуқаролар йиғини 4 секторга бўлиниб, белгиланган ишлар тизимли равишда олиб борилмоқда\n08.09.2017 14:23 Чоп этиш версияси\nАндижонда “Халқ билан мулоқот ва инсон манфаатлари йили” Давлат дастури ижросини таъминлаш, жойларда муаммоларни ўрганиш, ҳал этиш ва аҳоли турмуш фаровонлигини юксалтириш борасида кенг кўламли ишлар амалга оширилмоқда.\nПрезидентимизнинг 2017 йил 8 августдаги “Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида”ги қарори бу борадаги ишлар самарадорлигини оширишда муҳим дастуриламал бўлаётир.\nМазкур ҳужжат ижроси доирасида вилоятнинг барча туман ва шаҳарларида ҳокимлик, прокуратура, ички ишлар ва давлат солиқ хизмати ҳудудий органлари раҳбарлари бошчилик қиладиган комплекс ижтимоий-иқтисодий ривожлантириш бўйича 4 сектор самарали фаолият кўрсатмоқда. Ҳудудларни комплекс ижтимоий-иқтисодий ривожлантириш бўйича секторлар ишини ташкил этиш бўйича Низом ҳамда “Маҳалла – туман (шаҳар) – вилоят – республика” тамойили белгиланиб, тўрт секторга аҳолининг энг муҳим масала ва муаммоларини ечиш юзасидан кенг ваколатлар берилди, масъулият ва жавобгарлик оширилди.\nОлтинкўл туманидаги 56 маҳалла фуқаролар йиғини тўрт секторга бўлиниб, ҳудудларда туман ҳокими, прокурори, ички ишлар бўлими ва солиқ инспекцияси бошлиқлари раҳбарлигида белгиланган ишлар тизимли равишда олиб борилаётир.\nҲар бир сектор бўйича масъуллар таркиби, секторлар фаолиятини назорат қилиш бўйича жамоатчилик гуруҳлари, мувофиқлаштирувчи штаблар ташкил этилган. Секторлар фаолиятида уй-жой, коммунал, газ, сув, электр энергияси таъминоти, ички йўллар сифати ва транспорт қатновини яхшилаш, ҳудудларни ободонлаштириш, тадбиркорликни ривожлантириш, кредит олиш, аҳоли саломатлигини муҳофаза қилиш, бандлик, оила ва маҳаллаларда маънавий муҳит барқарорлигини таъминлаш, кам таъминланган оилаларга нафақа тайинлаш сингари қатор масалаларга алоҳида эътибор қаратилмоқда.\nТуман ҳокими Б.Каримов раҳбарлигидаги биринчи секторга "Айрончи", "Сувюлдуз", “Чаққон-1”, "Қашқар", "Далварзин", "Жалабек", "Қўштепа", "Уйғур" сингари 20 маҳалла фуқаролар йиғини бириктирилган. Сектор ҳудудида қарийб 10 минг 500 хонадон бўлиб, 62 мингдан зиёд аҳоли истиқомат қилади. Ҳар бир маҳалла, ҳар бир оилани ўрганиш бўйича махсус жадвал ишлаб чиқилган. Сектор таркибига жалб этилган масъуллар ҳар куни ана шу жадвал асосида оилаларга, корхона-ташкилотларга, таълим ва тиббиёт муассасаларига кирмоқда. Аҳоли билан бевосита мулоқотлар ўтказиб, мавжуд муаммоларни ўрганмоқда. Фуқароларни қийнаётган масалалар жойида ҳал этилиб, амалий ёрдам кўрсатилаётир.\n– Ўрикзор маҳалласидаги кўчалардан бири жуда аянчли аҳволда эди, – дейди "Далварзин" маҳалла фуқаролар йиғини раиси Т.Солиев. – Ёзда чанг, тупроқ, қишда эса лой бўлиб, одамлар, айниқса, болалар жуда қийналарди. Сектор масъуллари бу масалада амалий ёрдам кўрсатди. Ҳозир ана шу 1 километрлик кўчага шағал ётқизилмоқда. Келгуси йилда асфальтлаш чоралари кўрилмоқда. Ишнинг бундай тез ва самарали ҳал этилаётганидан аҳоли беҳад хурсанд.\nПрезидентимиз ташаббуси билан аҳоли турмуш даражаси ва ҳаёт сифатини янада ошириш, турли соҳалардаги муаммоларни жойида ҳал этишнинг замонавий ва самарали механизми йўлга қўйилгани халқимизнинг давлатга, эртанги кунга ишончини янада мустаҳкамламоқда.\n– Оёқларим оғриб, бир неча йилдан буён юролмай қолган эдим, – дейди Далварзин маҳалласида яшовчи меҳнат фахрийси М.Ғаниева. – Туманимиз ҳокими бошчилигида мутасаддилар келиб, суҳбатлашди, бундан кўнглим тоғдек кўтарилди. Айниқса, ногиронлик аравачаси берилганида хурсандчилигимдан кўзларимга дув-дув ёш келади, денг. Мендай бир кўнгли ўксик одамга шунча ғамхўрлик кўрсатаётганлар омон бўлсин. Мана шундай хайрли ишлар ташаббускори Президентимиздан беҳад миннатдорман.


ГРОССМЕЙСТЕРЛАР ШОҲМОТ ТАХТАСИДА ИЖОДКОРЛАР ДОНА СУРИШДИ - Ўзбекистон овози газетаси\n«Ўзбекистон овози» газетасининг илк сони чиққанига 100 йил тўлиши муносабати билан Республика ихтисослаштирилган болалар ва ўсмирлар шоҳмот мактабида журналист ва ёзувчилар, адабиётшунослар ўртасида турнир ўтказилди. Етти турдан иборат баҳсларда иштирокчилар гроссмейстерлар ўйнайдиган шоҳмот тахтасида белгиланган халқаро меъёрларга бўйсуниб дона сурди. Халқаро тоифадаги ҳакам Маматқул Ҳайлаев баҳсларни назорат қилиб борди.\n«Муштум» журнали бош муҳаррири Носиржон Тошматов 6 очко жамғариб турнир ғолиби бўлди. У «Қишлоқ қурилиш банк» акциядорлик тижорат банки томонидан ташкил этилган совға — 4 миллион 800 минг сўмлик планшет билан тақдирланди. «Ўзбекистон овози»да узоқ йиллар ишлаган меҳнат фахрийси Шоҳайдар Мирҳабибов иккинчи ўринни эгаллади. Унга «Artel» телевизори топширилди. Учинчи ўрин соҳиби — «Правда востока» газетаси фотомухбири Рашид Галиев қимматбаҳо совға билан мукофотланди. Шунингдек, турли номинациялар бўйича ҳам иштирокчиларга совғалар топширилди.\nНосиржон Тошматов, «Муштум» журнали бош муҳаррири, мусобақа ғолиби:\n— Ғолиб бўлганимдан жуда хурсандман. Бундай тадбирлар ижодкорларни, журналистларни жипслаштиришга хизмат қилади. Шунингдек, журналистларимиз кўпроқ шоҳмот ўйнаб турса, бу уларнинг ижодий ишларига ҳам фойдали бўлади. Чунки, шоҳмот инсонни эркин ва изчил фикрлашга ўргатади, таҳлил қилиш қобилиятини ривожлантиради, стратегик мулоҳаза қилишга одатлантиради, хотирани мустаҳкамлайди. Ўйин вақтида шоҳмот тахтаси устида содир бўладиган воқеаларнинг ҳеч бири тасодиф эмас. Ғалаба таваккал дона сурганга эмас, балки аниқ мақсад билан тўғри йўл топиб юриш қилган кишига насиб этади.\nШоҳайдар Мирҳабибов, меҳнат фахрийси, иккинчи ўрин соҳиби:\n— Барча даврларда ҳам истеъдодли одамларнинг аксарияти шоҳмот ўйнаган. Шоҳмотни жуда катта тарбиячи, деб ҳисоблайман. Шоҳмот, биринчи навбатда, инсондаги курашчанлик ва ғалабага ишонч руҳини тарбиялайди. Ундан кейин шоҳмотда хато кечирилмайди. Ғалабага етдим, деб турганингда ҳам озгина эҳтиётсизлик мағлубиятга олиб келади. Бугун шоҳмотни яхши кўрган касбдошларим даврасига кирганимда бутун ташвишларимни унутдим...\nТурнир сўнггида шоҳмот бўйича мактаб ўқувчилари ўртасида жаҳон чемпиони Исломбек Синдоров журналистлар билан сеанс ўтказди.\nТаҳририятдан: Турнирни ўтказишда бизни қўллаб-қувватлаган «Қишлоқ қурилиш банк» акциядорлик тижорат банки раҳбариятига катта миннатдорлик билдирамиз.


Робин Уильямснинг беваси турмуш ўртоғи ақли заифлик туфайли ўзини ўлдирганини тахмин қилди\n13:59 / 04.11.2015\nҲолливуднинг марҳум киноюлдузи Робин Уильямснинг рафиқаси Сьюзан Уильямс эри орттирилган ақли заифлик – Леви таначалари деменцияси туфайли ўз жонига қасд қилганини тахмин қилиб кўрди.\n“Уни тушкунлик ўлдирмади, - деди у People журналига берган интервьюсида. – Тушкунлик унинг 50 симптомидан бири эди, лекин асосийси эмас эди”.\nСьюзаннинг фикрича, хасталик чуқур ташвишни, моторика бузилиши ва галлюцинацияларни келтириб чиқарган. Бу белгилар 2014 йилдан намоён бўла бошлаган. Уильямс хонимнинг эслашича, бир сафар машҳур актёр олдидаги эшикни кўрмай, бошини ёриб олган.\nЛеви таначалари деменцияси (DLB) Альцгеймер билан бир қаторда энг кенг тарқалган орттирилган ақли заифлик хасталикларидан биридир. Унга йўлиққанлар сони дунё бўйича 1 млн киши ҳисобланади.\nРобин Уильямс 2014 йилнинг 12 август куни ўз жонига қасд қилган эди. У Калифорния штатидаги Тибурон шаҳридаги уйида ўлик ҳолда топилди. Ўз жонига қасд қилишининг сабаби сифатида оғир тушкунлик кўрсатилди, негаки бир неча ой муқаддам шифокорлар унга Паркинсон хасталигини ташхис қилишган эди. Кейинчалик унда Паркинсон эмас, DLB борлиги айтилди.


Рамазон соғинчи — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nРамазон муборак ой. Бу ойни мўмин-мусулмонлар ўзгача бир соғинч ва интизорлик билан кутиб оладилар. Айниқса, саҳарлик ва ифторлик вақти ҳар бир оилага ўзига хос қувонч улашади. Аллоҳ таоло бандаларига ушбу ойда еб-ичиш ва бошқа лаззатлардан нафсини тийишга буюради ва бандалари эса бундан хурсанд бўлишади. Мана шу бир ой ичида банда энг олий фазилат бўлмиш сабр қилишни ўрганади. Чунки нафсининг ҳар хил хоҳишларидан сабр қилади, ён-атрофдаги содир бўладиган ҳар қандай вазиятларга сабр қилади. Шунинг учун бу ойни сабр ойи ҳам деб атайдилар.\nПайғамбаримиз алайҳиссалом дедилар: “Ҳар бир нарсанинг закоти бўлади, жасаднинг закоти рўзадир.”\nОвқат жасадга озуқа бўлгани каби рўза ҳам руҳга озуқадир. Овқатсиз яшаб бўлмаганидек, руҳ ҳам рўзасиз яшай олмайди, маънан чарчайди, ўлади, ибодатга ярамайдиган мажруҳ бўлиб қолади. Рўза нимадан иборат? Албатта, очликдан иборат, очликнинг эса фойдалари кўп. Инсонда очлик ҳолати қалбдаги иллат ва ғуборларни, мутакаббирлик ва манманликни кетказади. Аллоҳнинг балоси ва азоби қаттиқ бўлишини ёдга солади, гуноҳ амалларга мойил бўлишнинг олдини олади, уйқуни камайтириб, бедор бўлишга чорлайди, доимий ибодат ва шукр қилишга ўргатади. Очлик ҳолатини бошидан кечирган одам бехосдан қийинчиликка учраб қолса, сабр-тоқат билан уни осон енгади. Доимо маишатда юрган тўқ одам ҳаётда озгина қийинчиликка йўлиқса, қаттиқ талвасага тушиб, ўзини йўқотиб қўяди ва уни енгиб ўтишга иродаси етмайди. Бир сўз билан айтганда, рўза инсонни ҳар томонлама тарбиялайди.\nҲар бир ибодатнинг зоҳири ва ботини, пўсти ва мағзи борлиги ҳаммамизга маълум. Рўзанинг зоҳири, яъни пўсти бу – емаслик, ичмаслик ва нафсоний-жисмоний эҳтиёжлардан тийилиб туриш. Мағзи эса бу юқорида айтиб ўтилган ҳадисларга амал қилишдир, яъни – қулоқ, кўз, тил, қўл, оёқ ва бошқа аъзоларни гуноҳлардан тийишдир. Барчамиз бу муқаддас кунларни ғанимат билиб Рамазон ойидаги жамики ибодатларни тўлиқ адо этишимизни Яратганнинг Ўзи насиб айласин.\nХовос тумани “Ҳуснобод”\nЧорвачилик — баракалик касбдир


ПУЛЛИК ЙЎЛДА ТОШКЕНТДАН САМАРҚАНДГА 2 СОАТДА БОРИШ МУМКИН БЎЛАДИ\nЎзбекистон Инвестициялар бўйича давлат қўмитаси раисининг биринчи ўринбосари Лазиз Қудратовнинг Cengiz — Kolin — Kalyon компаниялар консорциуми билан учрашуви бўлиб ўтди. Бу ҳақда KUN.UZ сайти Spotга таяниб хабар қилмоқда.\nУчрашувда “Самарқанд – Тошкент” йўналиши бўйича давлат - хусусий шериклик принципларида автомобиль йўлини қуриш масаласи муҳокама қилинди.\nТадбирда янги намунадаги автомобиль йўли қурилиши ишларига жалб этилувчи тегишли вазирлик ва идоралар мутахассислари ҳам иштирок этдилар. Улар келгусида лойиҳанинг бизнес-режасини тайёрлашда киритиладиган таклифларни билдиришди.\nТуркиянинг “Cengiz — Kolin — Kalyon” консорциуми билан ҳамкорликда давлат - хусусий сектор ҳамкорлиги тамойиллари бўйича автомобиль йўли қурилишига оид инвестицион келишув турк инвесторлари томонидан тақдим этилган лойиҳалар рўйхатига кирган ҳамда Ўзбекистонга Туркия Президенти Ражаб Тоййиб Эрдўғаннинг жорий йил баҳоридаги ташрифи давомида имзоланган.\nБиринчи пуллик автомобиль йўли лойиҳасининг миллий ҳамкори — Автомобиль йўллари бўйича давлат қўмитаси.\nТуркия пудратчилар вакили томонидан таъкидланишича, лойиҳа 2 соат ичида Тошкент ва Самарқанд орасидаги масофани босиб ўтиш имконини беради.\nУчрашувда лойиҳани ишлаб чиқишда магистралнинг турар-жой туманларидан ўтиши, яйлов ва қишлоқ хўжалиги ерларига минимал таъсир ҳамда атроф-муҳит ҳолати ҳисобга олиниши кераклиги муҳокама қилинди.\nМаълумотларга кўра, Тошкент-Самарқанд пуллик автомобиль йўли лойиҳаси бўйича қурилиш ишлари 2019-2020 йилларга режалаштирилган.


Германияда электромобиль соҳиблари учун солиқ имтиёзлари жорий этишмоқчи » Скачать музыку бесплатно новинки музыки 2016-2017\nГерманияда электромобиль соҳиблари учун солиқ имтиёзлари жорий этишмоқчи\nКомментариев: 0 Просмотров: 231 Дата: 15-03-2016, 06:45 Немислар экологик тоза автомобиль эгаларига имтиёз беришни режалаштиришяпти. Шу йўл билан мамлакат раҳбарияти электромобиль савдосини қиздирмоқчи. Европада автомобилга талаб энг юқори бўлган мамлакат Германия саналади. Немислар юртида электромобилга талаб ҳам чакки эмас. Шунга қарамасдан экологик тоза машиналар масаласи ҳамон долзарб. 2020 йилга бориб Германиядаги электромобиллар сонини 1 млнтага етказиш режалаштирилмоқда. Имтиёзни айнан қандай йўл билан жорий этиш, ҳозирча, аниқлаштирилмади. Гарчи анъанавий моторли автомобилга қараганда электромобиль нархи қимматроқ турса-да, атроф-муҳит муҳофазаси йўлида тоза транспортни оммалаштиришни вазият тақозо этмоқда. Электромобилларнинг афзалликлари ҳақида ушбу мақоламизда ўқинг. - деб хабар бермоқда Carzone.uz нашри.


08:00 / 08.11.2019 634 pdf Ўқиш режими + -\nСаҳл ибн Аҳмад Таймийдан ривоят қилинади: «Мужаммаъ вафот этгач, уни тушимда кўрдим. «Эй Абу Ҳамза, аҳволингиз қандай?» десам, «Зоҳидлар дунё ва охират яхшилиги билан кетишди», деди. «Отангиз Самғон қандай?» деб сўрадим. У: «Отам ҳақида умидимни узган эдим. Аммо кейин Аллоҳ таоло бизни жамлади ва раҳматига олди», деди».\n19:03 / 07.11.2019 803\n10:05 / 08.11.2019 695\nТавба, истиғфор ва Аллоҳни зикр қилиш.Албатта Рамазон ойида тавба қилган, истиғфор айтган ва Аллоҳни зикр қилган мусулмон банда йилнинг қолган вақтида ҳам шундай давоми...\n363 11:14 / 25 май\n935 07:10 / 20.06.2019\nРасулуллоҳ соллаллоҳу алайҳи васалламдан ривоят қилинган саҳиҳ ҳадисда у зот Роббиси субҳанаҳу ва таолодан нақл қилиб айтади.Мен бандаларимнинг барчасини давоми...\n2494 14:46 / 08.01.2018\nИнсониятни ҳидоятга чорловчи, самовий китобларнинг сўнггиси, тиловати ҳам, ҳифзи ҳам, эҳтироми ҳам ибодат, олдинга қўйганларни жаннатга бошлаб борувчи, ортга давоми...\n1199 11:20 / 09.09.2019


АҚШда ота-она уйдан кўчиб чиқмагани учун 30 яшар фарзандини судга берди — Sof.uz\n23.05.2018 16:40 7 Жаҳон\nНью-Йорк штатининг Сиракьюс шаҳридан бўлган 30 яшар Майкл Ротондонинг ота-онаси уйидан кўчиб чиқиб кетмагани учун ўз ўғилларини судга беришди ва ишда ютишди, деб хабар қилмоқда ABC7 канали.\nСуд қарорини эшитган Ротондо уни "ғазаблантирувчи" деб топди ва аппеляция беришга ваъда берди.\nОта-онасининг сўзларига кўра, у бир нечта огоҳлантиришлардан кейин ҳам уйдан кўчиб чиқишдан бош тортган. Ўғилнинг айтишича, қонун нуқтаи-назаридан унга етарлича вақт берилмаган.\nРотондога ота-онаси ҳатто у бошпана топиши учун пул ҳам таклиф этишган (1100 доллар). Аммо ўғил уларни "кам деб топиб" олмаган.\nОта-онанинг таъкидлашича, Ротондо оила бюджетига даромад келтирмаган ва ҳатто уй ишларида ёрдам беришдан бош тортиб келган.\nЭркак саккиз йил олдин ишидан маҳрум бўлган ва ўша вақтдан буён ота-онаси билан яшаб келади. Ротондонинг айтишича, унинг интернет-сайтлар билан боғлиқ бизнеси бор, аммо бу борада у тафсилотларни ҳеч кимга айтмайди.\nSyracuse.com порталида ёзилишича, ишни кўриш давомида судья Ротондодан "суд қарорига қарши чиқишга сарфлаган вақтингизни янги квартира излашга сарфлаш тўғрисида ҳеч ўйлаб кўрмаганмисиз?", — деган савол билан мурожаат этган.\nУч америкалик электрон сигарет чекиш оқибатида вафот этди\n7.09 12:40 34 Тиббиёт\nАҚШ тарихида биринчи марта опа-сингилга генерал унвони берилди\n7.09 00:45 32 Жаҳон\nДональд Трамп твиттерда АҚШниг махфий сирини очиб қўйди\n4.09 16:32 110 Жаҳон


Бугунги кунга келиб, Ўзбекистон футболининг юқори элитасида иштирок этадиган деярли барча жамоалар аллақачон янги мавсум тайёргарлигини бошлаб юборишган. Ўз навбатида улар қаторида бир нечта ПРО-Лига вакиллари борлигини ҳам таъкидлаб ўтишимиз мумкин. Мамлакатимиз футболида ўз ўрни ва мавқеига эга бўлган “Шўртан” жамоаси атрофида юз бераётган янгиликлар, нафақат Ғузорликларни, балки юртимиздаги кўп минг сонли футболсеварларни ҳам бефарқ қолдирмаслиги табиий. Шу муносабат билан биз куни кеча “Оқ бўрилар” жамоасининг раҳбариятида иш бошлаган Ш.Ярулин билан ушбу мавзу бўйича мухтасар суҳбатлашдик:\n– Шамил Самигулович, аввало “Шўртан” жамоасида фаолият бошлаганингиз билан табриклаймиз. Футбол оламида катта ва бой тажрибага эга эканлигингизни билган ҳолда, Ғузор футболини янада ривожлантириш йўлидаги саъй-ҳаракатларингизга омад тилаймиз.\n– Раҳмат. Ўз навбатида биз ҳам “Шўртан” жамоасининг мавқеини, обрў-эътиборини тиклаш, яна ҳам аниқроғи Суперлигага қайтариш борасида астойдил меҳнат қилишни энг биринчи галдаги мақсадимиз, деб белгилаб қўйганмиз.\n– Айтингчи, клубда қайси вазифада иш бошладингиз?\n– Бош менежер лавозимида фаолият олиб бораяпман.\n– Биринчи галда қилинадиган ишлар режасига нималарни киритдингиз?\n– Бу энг аввало клуб ишчи-ходимлари, мураббийлар ва футболчилар олдидаги маош қарздорлиги билан боғлиқ масала.\n– Қарздорлик муаммоси қачон бартараф этилиши кутилмоқда?\n– Тезлик билан ҳал этишимиз зарур. Негаки, Ўзбекистон Профессионал футбол Лигасининг талабларига кўра, клубларда қарздорлик масаласи ҳал этилмаса янги мавсумда мусобақада иштирок этишга қўйилмайди.\n– ПРО-Лига жамоаларининг кўпчилиги янги мавсум тайёргарлигини аллақачон бошлаб юборишган. Бу борада “Шўртан”да қандай янгиликлар бор?\n– Шу кунларда йиғин бошлашни режалаштириб турибмиз. Юқорида айтганимдек, қарздорлик масаласини ижобий ҳал этсак, ҳаммаси ўз йўлига тушиб кетади.\n– Янги мавсумга жамоани бош мураббий сифатида ким тайёрлайди?\n– Ушбу масъулиятли лавозимга биз мамлакатимизнинг таниқли мутахассисларидан бири, ўтган мавсум якунларига кўра “Машъал”ни Суперлигага олиб чиққан, қолаверса ўз вақтида “Шўртан”да ҳам футболчи, ҳам мураббий вазифасида ишлаган Асрор Алиқуловни таклиф қилдик.\n– Демак, мухлисларга уни “Шўртан” бош мураббийи, деб эълон қилсак бўлади, шундайми?\n– Ҳа. 2020 йилги футбол мавсумида “Шўртан” бош мураббийи лавозимида Алиқулов фаолият кўрсатади.\n– У билан шартнома қанча вақтга тузилди, ёрдамчилари кимлар бўлади?\n– Бу ҳақда бош мураббийнинг ўзи гапиргани маъқул, деб ўйлайман.\n– Фикрларингиздан маълум бўлишича, жамоа олдига бу йилги мавсумда ПРО-Лига ўйинларида энг юқори ўринларни эгаллаш вазифаси қўйилади?\n– Бу йилги энг асосий мақсадимиз “Шўртан”ни Суперлигага олиб чиқиш.\n– Бир неча йиллардан буён “Шўртан-Леди” аёллар жамоаси ҳам мусобақаларда иштирок этиб келмоқда. Жамоанинг бундан кейинги тақдири нима бўлади?\n– Қизларимиз Ўзбекистон Профессионал футбол Лигаси байроғи остида ўтказиладиган барча мусобақаларда ўз иштирокини давом эттиришади. Фақат бу йилдан эътиборан жамоа биринчи лигада қатнашади.\n« 14- ЯНВАРЬ ВАТАН ХИМОЯЧИЛАРИ БАЙРАМИ БИЛАН ТАБРИКЛАЙМИЗ !\nОАВ ходимлари диққатига! »


БМТнинг Ўзбекистон фуқаролари шикоятлари бўйича қарорлари қандай ижро этилмоқда | NORMA.UZ\nПрезидентнинг 22.06.2020 йилдаги ПФ-6012-сон Фармони билан БМТнинг инсон ҳуқуқлари бўйича устав органлари ва шартномавий қўмиталари хабарномалари ва қарорларини кўриб чиқиш бўйича давлат органларининг ўзаро ҳамкорлик қилиш тартиби тўғрисидаги низом тасдиқланди.\nИнсон ҳуқуқлари бўйича халқаро шартномалар бажарилиши устидан назоратни амалга ошириш ваколатлари Ўзбекистон томонидан тан олинган БМТнинг органлари унинг устав органлари ва шартномавий қўмиталаридир (кейинги ўринларда – БМТ органлари).\nЎзбекистон иштирокчиси бўлган халқаро шартномалар билан кафолатланган ҳуқуқнинг Ўзбекистон томонидан бузилганлиги тўғрисидаги хабарнома (шикоят/ариза)ни якка тартибда БМТ органларига тақдим этган Ўзбекистон юрисдикцияси остида бўлган шахс ёки унинг вакили аризачи ҳисобланади.\nНизом билан хабарномани кўриб чиқиш бўйича давлат органлари ва БМТ органларининг ўзаро ҳамкорлигининг қуйидаги схемаси белгиланган.\nТИВга келиб тушган хабарнома 10 иш куни ичида Инсон ҳуқуқлари бўйича Миллий марказ (кейинги ўринларда - Марказ) ҳамда Адлия вазирлигига юборилади.\nМарказ хабарноманинг мазмунидан келиб чиқиб, 5 иш куни ичида тегишли давлат органларига хабарномани кўриб чиқиш учун ишчи гуруҳни шакллантириш мақсадида сўровнома юборади. Давлат органлари Марказ билан ўзаро ҳамкорликни таъминлаш учун масъул шахсларни белгилайди ва 3 иш куни ичида ишчи гуруҳга киритиш учун номзодларни тақдим этади. Шундан кейин Марказ Адлия вазирлиги билан биргаликда 5 иш куни ичида хабарноманинг мақбуллик мезонларига мувофиқ келиши бўйича ўрганиш учун ишчи гуруҳни шакллантиради ва Ўзбекистоннинг асосланган жавобини тақдим этиш муддатини белгилайди.\nТегишли давлат органлари Марказ томонидан белгиланган муддатларда (15 иш кунигача) БМТ органларининг тартиб-таомилларида ўрнатилган мезонларга кўра тегишли хабарноманинг мақбул ёки мақбул эмаслиги бўйича асосланган жавобларини юборади.\nИшчи гуруҳ давлат органларидан келиб тушган маълумотларни белгиланган муддатларда кўриб чиқади ва Ўзбекистоннинг асосланган жавобини тайёрлайди. Хабарноманинг мақбуллиги тўғрисидаги жавоб Марказ томонидан, ўз навбатида, БМТ органларига тақдим этилиши учун ТИВга юборилади.\nХабарнома мақбул эмаслиги сабабли рад этилган тақдирда, унинг асослари тасдиқловчи ҳужжатлар илова қилинган ҳолда кўрсатилади. Бунда ишчи гуруҳ фаолияти тугатилади.\nБМТ органларидан хабарномаларнинг мақбуллиги масалалари бўйича қўшимча ҳужжатлар ва ахборот тақдим қилиш тўғрисида сўровнома келиб тушган тақдирда, ишчи гуруҳ сўровнома ТИВга келиб тушган вақтдан бошлаб 1 ой ичида жавоб тақдим этади.\nДавлат ахборотини тақдим этишнинг умумий муддати 6 ойдан ошмаслиги керак. Тегишли процессуал қонунчилик билан бошқа муддатлар белгиланган ҳолатлар бундан мустасно.\nМарказ 5 иш куни ичида кўриб чиқиш учун мақбул деб топилган хабарномани таҳлил қилади ва унинг мазмунидан келиб чиқиб, тегишли давлат органлари учун саволларнинг асосий рўйхатини белгилайди ва қўйилган масалалар юзасидан ахборот тақдим қилиш учун сўровномалар юборади. Давлат органлари 15 иш куни ичида қўйилган масалалар юзасидан асосланган далилларни ва тайёрланган ахборотни тасдиқловчи ҳужжатлар билан бирга Марказга тақдим этади.\nМарказ Адлия вазирлиги билан биргаликда 1 ой ичида давлат органларидан олинган ахборотни умумлаштиради, Ўзбекистоннинг жавоби лойиҳасини тайёрлайди. Жавоб, ўз навбатида БМТ органларига тақдим этилиши учун ТИВга юборилади.\nМарказ ТИВ орқали БМТ органлари томонидан тегишли хабарнома юзасидан қабул қилинган қарорнинг тўлиқ матнини олади ва уни ўз расмий веб-сайтида жойлаштиради. Шунингдек, Марказ мазкур қарорлар ҳисобини реестр шаклида юритади.\nБМТ органлари томонидан тегишли хабарнома юзасидан қабул қилинган қарор келиб тушган вақтидан бошлаб 10 кун ичида кейинчалик у суд тартибида кўриб чиқилиши учун Олий судга қайта юборилиши учун ТИВ томонидан Марказга юборилади.\nМарказ тегишли давлат органларидан БМТ органлари қарорларини кўриб чиқиш юзасидан қабул қилинган чора-тадбирлар тўғрисидаги ахборотни сўраб олиш ҳуқуқига эга. Қабул қилинган ахборот Марказ томонидан, ўз навбатида, БМТ органларига тақдим этилиши учун ТИВга юборилади. Қабул қилинган чора-тадбирлар тўғрисида давлат ахборотини тақдим этишнинг умумий муддати БМТ органларининг тегишли хабарнома юзасидан қарори ТИВга келиб тушган кундан бошлаб 5 ойни ташкил этади.\nБМТ органлари қарорида белгиланган зарарни қоплаш учун тўлов (компенсация) миқдори суд тартибида белгиланади.\nКелиб тушган хабарномалар ҳамда БМТ органлари қарорларининг ижро этилиши устидан мониторинг Марказ томонидан амалга оширилади.


«Солиқ ва божхона хабарлари» газетасининг 2013 йил 17 сентябрь 37-сони - Gazeta.Norma.uz\n«Солиқ ва божхона хабарлари», №37, 2013й. 17 сентябрь\nКадастр тизими ва ердан фойдаланиш\n258 хўжалик юритувчи субъектда ердан фойдаланиш юзасидан текширишлар ўтказилиб, 248 қонунбузилиш ҳолати аниқланди ва уларга тегишли жазо қўлланилди.\nЙўналишсиз такси қандай ишлаяпти\nТранспорт уюшмаларига аъзо қилинган 2938 та автотранспорт воситаларидан фақат 894 таси ёки 30 фоизи фаолият кўрсатаётганлигини кўрамиз.\nМол-мулкингиз учун солиқ тўлаш пайти келди\nЖисмоний шахсларнинг мол-мулкидан 2013 йил учун солиқ тўлаш муддати яқинлашиб қолди.\nСув ресурслари ва ер қаъридан фойдаланганлик учун солиқ ҳамда юридик шахсларнинг мол-мулкига солинадиган солиққа доир имтиёзлар ҳақида.\nБузилган хом ашёни йўқ қилиш тартиби\nҚуруқ мевалар ва ёнғоқ бузилиб, меъёрларга тўғри келмайдиган қайта ишлаш учун яроқсиз бўлиб қолди. Бизни бузилган хом ашёни йўқ қилиш таомили қизиқтиради. У қайси меъёрий-ҳуқуқий ҳужжатларда баён этилган?\nРФ фуқаросининг шахсий енгил автомобилида республикамизда бир ой сафарда бўлиши учун бирор-бир рухсатномани олдиндан расмийлаштириш керакми?\nҚаламни маркировкалаш керак эмас\nБиз шарикли ручкалар, маркерлар, графит стерженли қаламлар олиб келамиз. Улар маркировка қилиниши керакми?\nЭкспорт декларациясининг ўрнини нима босиши мумкин?\nАҚШда экспорт декларациялари берилмайди. Экспортчи мамлакатининг савдо-саноат палатаси томонидан тасдиқланган инвойс унинг ўрнини босадиган ҳужжат деб ҳисобланиши мумкинми?\nАвтомобиллар тўхташ жойи қурилмаган бўлса\nАвтомобиллар тўхташ жойи фаолиятини амалга ошириш тартиби талаблари бузилганлиги боис автомобиллар тўхташ жойидан қатъий белгиланган солиқ бўйича қарзни олиб ташлаш ва бизнинг МЧЖга нисбатан мазкур солиқни бекор қилиш мумкинми?\nДаъво муддати ўтганлиги муносабати билан мол етказиб берувчига бўлган 6 853,2 минг сўм миқдоридаги кредиторлик қарзини ҳисобдан чиқаришга қарор қилинди. Ушбу операция қандай бухгалтерия ўтказмаси билан ифодаланади, бунда солиқ оқибатлари мавжудми?\n5 фоизми ёки 33: солиқ ставкасида адашманг\nҚўшимча битим тузилиб, унда олди-сотди шартномаси ўрнига белгиланган тартибда воситачилик шартномаси тузилиши кўзда тутилди. Бу ҳолатда биз солиқларни қандай тўлаймиз?\nЛицензия шарт эмас\nТаъсисчимиз устав фондига киритган маҳсулотни сотишга мажбурмиз. Ушбу бир марталик операция учун улгуржи савдога лицензия олиш керакми ёки уни корхонамизнинг савдо дўкони орқали чакана реализация қилсак бўладими?\nУяли алоқа хизматларининг солиқ оқибатлари\nКорхонамиз бухгалтерияси томонидан ходимларимизга доимий равишда уяли алоқа хизматлари учун ҳақ тўлаб келинади. Ушбу тўлов даромадларнинг қайси турига киради, Солиқ кодексининг қандай моддасига асосан унга даромад солиғи, суғурта бадаллари ва ЯИТ солиниши ёки солинмаслиги керак?\nСолиқни тўлаш жойини билинг\nЦехларимиз Бектемир туманида, офисимиз биноси Гулистон шаҳрида жойлашган. Ушбу ҳолатда солиқ солиш объектларини ҳисобга қўйиш, солиқни тўлаш масалалари қай йўсинда ҳал қилинади?\nДавлат рўйхатидан ким ўтказади?\nКорхонанинг ижара шартномасини қайси орган давлат рўйхатидан ўтказади?


Mi 5X: арзон беиллат бўлар – Тошкентга етиб келган "Xiaomi"ни "кашф қиламиз" - Terabayt.Uz\nMi 5X: арзон беиллат бўлар – Тошкентга етиб келган "Xiaomi"ни "кашф қиламиз"\nХитойнинг 300 дан зиёд смартфон ишлаб чиқарувчи компаниялари айни кунда сайрамиз аҳолисининг смартфонга бўлган эҳтиёжини қондириш учун тинмасдан турли-туман, параметрлари ҳар хил смартфонлар ишлаб чиқаришга муккасидан кетганлар. Флагманга хос камера ва дизайн, шу билан бирга ҳамёнбоп нархли Xiaomi Mi5X смартфон саноатининг янги даврини бошлаб берди. Гаджетнинг бозордаги аҳамияти уни рақиблари билан таққослаб, яхшилаб ўрганиб кўрганда маълум бўлади.\n26 июлда тақдим қилинган Xiaomi'нинг ҳамёнбоп смартфонига экспертлар "iPhone 7 Plus'нинг арзон талқини" деб ном қўйишди. Бошқаларнинг фикрича эса бу девайс Xiaomi Mi6'нинг соддароқ версияси. Шу боис ҳам, қисқа фурсат ичида бу смартфонни харид қилиш истагида бўлганлар сони ярим миллиондан ошган.\nГаджет айни пайтда флагман смартфонларда татбиқ қилинаётган қўш объективли бош камера технологияси жорий қилинганлиги билан ўзига хос. Xiaomi Mi 5X камераси имкониятларига кўра, компаниянинг сўнгги Xiaomi Mi 6 флагманиники билан бир хил: 12+12 МП сенсорли бош камера. Яъни, iPhone 7 Plus флагманида жорий қилинган камера технологияси амалда.\nБу ерда ҳаммаси ихчам:кабел, скрепка ва зарядка. Диққат қилинг, қувватлаш вилкаси хитойча. Ўзимизга тўғри келадиган переходник харид қилиш керак бўлади.\nТашқи кўринишдан Xiaomi Mi 5X ўзининг Хитойдаги ашаддий рақиби Oppo R11'га ўхшаб кетади. Шу билан бирга, у OnePlus 5'нинг ҳам "эгизаги"га ўхшайди. Яъни, унинг дизайнери Apple iPhone 7 Plus'дан қаттиқ таъсирланган. Қимматбаҳо кўринишдаги арзон смартфон ишқибозлари учун Xiaomi Mi5X айни муддао.\nXiaomi Mi5X смартфони корпуси тўлиқ металлдан ишланган ва бу корпусга қайта ишлов берилиши натижасида у бармоқ изларига ўч эмас. Mi5X енги ва юпқп бўлгани боис кафтда ундан бемалол фойдаланиш мумкин. Унинг корпус қалинлиги 7,3 мм, вазни эса 165 грамм. Xiaomi Mi5X қора, тилла ва пушти рангли корпусларда ишлаб чиқарилмоқда.\nXiaomi Mi5X'нинг ромлари ҳам нафис ва юпқа. Корпуснинг йиғилишига гап йўқ: "шяомича" сифат!\nЎлчамлари: 155,4 х 75,8 х 7,3 мм, вазни — 165 грамм.\nОлд панелда 5,5 дюймли FullHD дисплей,экран юқорисида оралиқ-масофа датчиги, 5 мегапикселли олд камера модули ва суҳбат динамиги мавжуд.\nЭкран қуйисида стандарт 3 сенсорли, остки ёритиш чироғига эга тугмалар мавжуд.\nMi5X'нинг орқа панели юқорисида антенна учун аркасимон, кўзга ярқ этиб ташланмайдиган пластик улоқ бор.\nҚўш сенсорли бош камера чап томон юқори бурчакдан ўрин олган. Бу ерда 2 тусли фоточақноқ ҳам бор. Камера объективлари корпусдан бир оз бўртиб чиққан. Сайқалланган металл ҳалқа билан ўралгани боис, смартфонни юзага қўйганда бу модулларга зарар етмайди.\nШунингдек, бармоқ излари сканери ҳам орқа панелдан жой топган. Бу датчикнинг ишлаши тез ва бармоқни енгил босганда ҳам, зудлик билан текширувдан ўтказади.\nПортларнинг ўрнашуви ҳам Xiaomi смартфонларига хос. Уйдаги техникаларни масофадан боқшариш мумкин бўлган инфра-қизил порт томда, USB Type-C ва 3,5-мм аудио-порт — қуйида. Сим-карта ва бошқарув тугмалари корпуснинг ён томонида.\nТом қисмида яна шовқинни камайтирувчи микрофон ҳам бор.\nСим-карта учун бўлмачалардан бирига хотирани кенгайтириш учун флешка жойлаштириш мумкин, яъни гибрид бўлмача. Бу ечим 99% ҳамёнбоп смартфонларда татбиқ қилинади.\nЮқорида қайд этганимиздек, Xiaomi Mi5X 5,5 дюймли FullHD дисплей билан таъминланган. LTPS матрицали экран. Бу Xiaomi смартфонларида ўрнатилган энг яхши экран бўлмаса ҳам, аммо етарли даражада сифатли. Дисплейнинг ранг-тасвир узатиши яхши, тасвир ҳар тарафдан қараганда яхши кўринади. Бу экранни Xiaomi Mi Max 2 эга бўлган экран билан солиштириш мумкин.\nЭкранда ёғ-доғга қарши ва шуълани қайтарувчи махсус плёнка қопламаси ҳам мавжуд.\n2.5D эффектли шиша қопламага эга дисплейнинг ҳар бир дюймидаги пикселлар миқдори 403 та, рангли ҳароратни созлаш ҳам мумкин, шунингдек кўзни ҳимоя қилувчи режим ҳам татбиқ қилинган. Бу режимни муайян жадвалга мувофиқ, куннинг муайян қисми, мисол учун тунги вақтга ҳам белилаб қўйиш мумкин.\nЭкранни 2 марта ертиб ҳам "уйғотиш" мумкин. Агар сиз бармоқ излари сканеридан фойдаланмас экансиз, бундай усулдагиразблокировка қулай.\nПлатформа самарадорлиги ва алоқа имкониятлари\nXiaomi Mi 5X аппарат таъминоти учун 1 кристалли, 14 нанометрли янги Snapdragon 625 чипи, 4 ГБ тезкор ва 32/64 ГБ доимий хотира танланган. Бу чипнинг частота тезлиги 2,0 ГГц.га етади. Унга ёрдамчи сифатидаAdreno 506 видео-картаси ва X9 LTE алоқа модеми ўрнатилагин ҳисобига, смартфон тасвирни яхши ишлаб, фойдаланувчини сифатли алоқа билан таъминлайди.\nУмуман олганда, ўрта нархли смартфонларда ўрнатилган бу процессор ишончли ва унинг имкониятлари юқори. Самарадорлик бўйича смартфоннинг ишлашига гап бўлиши мумкин эмас.\nГрафикага бой ўйинларни ўйнаганда ҳам, Mi5X ўзини кўрсатади.\nОперацион тизим масаласида эса, смартфон MIUI 8 тизимида ишлайди. Ҳозирча инглиз тилида бу тизимдан фойдаланиш мумкин.\nXiaomi Mi 5X симсиз алоқанинг Wi-Fi 802.11ac (2,4/5 ГГц) ва Bluetooth 4.2, GPS/ГЛОНАСС, инфра-қизи нур порти стандартларини қўллаб-қувватлайди. Унга универсал USB Type-C порти ўрнатилган.\nXiaomi Mi5X аккумуляторининг сиғими ўртача -- 3080 мА соат. Бироқ, қувватни тежайдиган процессор хизматлари эвазига смартфон бир марталик қувватдан кейин кечгача бемалол "яшайди".\n5V 2A стандартидаги зарядка тезкор қувват олиш технологиясига эга бўлмаган. Назарий жиҳатдан Mi5X процессори тезкор қувват олишни қўллаб-қувватлайди. Шу билан бирга, Xiaomi Mi5X аккумулятори тўлиқ қувват олиши учун 123 дақиқа керак бўлади.\nГаджетда айни пайтда флагман смартфонларда татбиқ қилинаётган қўш объективли бош камера технологияси жорий қилинган. Яъни, бугунги сўнгги камера тренди амалда. Xiaomi Mi 5X камераси имкониятларига кўра, компаниянинг сўнгги Xiaomi Mi 6 флагманиники билан бир хил. Ягона фарқ унда OmniVision OV12A10 + OV13880 сенсорлари ўрнатилган.\nЯъни, бош камерада 2 та 12 мегапикселли (телефото (f/2,6) ва кенг бурчакли (f/2,2)) модуллар ўрнатилган. Бу камера технологияси ёрдамида объектни яқинлаштириш ва ғира-шира фонли портрет суратга олиш мумкин.\nКамера тезкор фазали автофокус тизими ҳамда 2 тусли светодиодли фоточақноқ билан таъминланган. Ишлаб чиқарувчи аввал хабар қилганидек, Xiaomi Mi 6 каби, Mi 5X камераси ҳам орқа фонни ғира-шира қилиб олувчи портрет жанрига эга бўлган.\nОлд камера эса 16 мегапикселли Full HD видео (секундига 30 та кадр) тасвирга олувчи датчиги билан ўзига хос.\nОлинган суратлар сифати Mi 6 камерасиники билан бир хил. Умуман олганда, ниҳоят, арзон смартфон ҳам кучли флагман камерасига эга бўлган.\nҚуйидаги суратларни томоша қилиб, Mi 5X камерасига баҳо беринг.\nИшлаб чиқарувчи эълон қилган олган суратлар:\nXiaomi компанияси шу қадар кўп ҳамёнбопларни териб ташладики, ҳамёнбоп гаджетлар орасида унинг ўзининг смартфонлари бир-бирлари билан кураш олиб бормоқдалар. Xiaomi Mi5X будет маҳаллий бозорда Oppo R11 ва Vivo X9 смартфонларига қарши курашади. Ташқи бозорда эса250-280 долларлик смартфонлар унинг рақиблари.\nМисол учун, 300 доллардан бошлаб сотиладиган LG Q6 2K дисплей, бироқ анча кучсиз Snapdragon 435 процессорига эга.\nXiaomi ва Google компаниялари шу йилнинг 5 сентябрида тақдим қилган Xiaomi Mi A1 кўриниш ва техник жиҳатдан Mi5X билан бир хил. Ягона фарқ – у ишлаб чиқарувчининг MIUI прошивкаси эмас, Google'нинг Android One тизимига эга бўлади. Xiaomi Mi A1 — Xiaomi'нинг Android One тизимида тақдим қилинган илк смартфони. Смартфон Google'дан янгиланишларни мунтазам олиб туради. Xiaomi Mi A1’нинг 4+64 ГБ талқини 12 сентябрдан 230 АҚШ долларидан сотувга чиқарилади.\nXiaomi Mi 5X 1 августдан бошлаб $223 доллардан сотувга чиқарилган.\nXiaomi Mi5X смартфони ҳақида ўрганиш жараёнида бу гаджет ташқи кўриниши ва ички имкониятлари билан смартфон бозорининг ҳамёнбоп гаджетлари орасида олди-девайс эканига гувоҳ бўлдик. У ҳаттоки 400 АҚШ доллар турадиган баъзи ўрта нархли телефонлар билан ҳам кураша олади. Смартфон AliExpress савдо платформасида ҳам сотилмоқда, Ўзбекистонга энди саноқли кириб келаётган "ақлли телефон" ҳозирча ўртача 300 АҚШ долларидан сотилмоқда.\nXiaomi Mi5X смартфони ҳақида ўрганиш жараёнида бу гаджет ташқи кўриниши ва ички имкониятлари билан смартфон бозорининг ҳамёнбоп гаджетлари орасида олди-девайс эканига гувоҳ бўлдик.\nСмартфон ҳаттоки 400 АҚШ доллар турадиган баъзи ўрта нархли телефонлар билан ҳам кураша олади.\nolx.uz 295 АҚШ доллари Сотиб олиш\nAliexpress 217 АҚШ доллари Сотиб олиш\nкамерада оптик барқарорлаштириш йўқ\n#Xiaomi Mi5 #арзон смартфон


Хотин-қизлар қўмитаси ва Осиё тараққиёт банки ўртасида учрашув ўтказилди\nХотин-қизлар қўмитаси ва Осиё тараққиёт банки...\n06.06.2018 02:46 0 1031\nХотин-қизлар қўмитаси ва Осиё тараққиёт банки ўртасида учрашув бўлиб ўтди.\nУчрашувда 2019-2023 йилларга мўлжалланган Мамлакат ҳамкорлик стратегиясини (МҲС) тайёрлашнинг қуйидаги асосий масалалари муҳокама қилинди.\nШунингдек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ва бошқа ривожпаниш дастурларига мувофиқ, МҲСнинг устувор йўналишлари жумладан, ижтимоий соҳалар - таълим ва бандлик белгилаб олинди.\nУчрашувда мамлакат бўйлаб операциялар бўйича бизнес-режа доирасида режалаштирилган лойиҳаларнинг кутилаётган микдори ҳамда макроиқтисодий ривожланиш стратегиясининг асосий йўналишлари ҳақида сўз юритилди.\nХотин-қизлар қўмитаси Осиё тараққиёт банки


Исмат Хушев “YouTube”да: “Мирзиёевга қарши жуда катта кучлар турибди…”\nБош мақола, Муҳаррир минбари, Сиёсат | 08/09/2017 1:05 AM 130910 марта ўқилди\nЎзбекистон президенти 2 август куни ўтказган видеоселектор йиғилишида прокуратурлар корпусини кескин танқид қилди.\nШавкат Мирзиёев “эски ахлат тизим”дан қолган прокурорларнинг ўзлари “энг катта ўғри” эканлигини таъкидлар экан, агар ҳалол ишламаса, қолган прокурорларни ҳам ишдан четлатишини айтди.\nОзодликка етиб келган аудиоёзувда Ўзбекистон президенти очиқчасига прокурорларни ёмон кўришини айтади:\nИсмат Хушев – “Озодлик”да: Мирсаидов катта иқтисодчи ва сиëсат арбоби эди…\nИсмат Хушев “Озодлик”да: “Шавкат Мирзиёевга суиқасд уюштиришлари мумкин…”\nИсмат Хушев: Саботаж – Президентга қарши суиқасд эмасми?\nИсмат Хушев “Озодлик”да: Мирсаидов катта иқтисодчи ва сиëсат арбоби эди…\nИсмат Хушев: Пахта мафияси. Унинг ортида ким турибди?\nИсмат Хушев: Пахта мафияси! Унинг ортида ким турибди?\n08/09/2017 at 7:32 PM\nЯнги хоким булганлардан бири билан гаплашиб колдим. Ойлигим 1.2 млн сум ишчиларим мендан куп ойлик олади, бу ойлик бн оиламни кандай бокаман, инсон ватанпарвар булса Бир йул булар, дейди\n2 август куни Мухтарам Юртбошимиз Ш.Мирзиеевни прокурорлар хакида айтган гаплари жуда тугри.\nБази прокурорлар хеч кимни менсимайди. Хатто кабул хам килмади. Хукуки паймол булган фукаролар прокурорга дардини айтмай кимга айтсин? Прокурорларни халк назорат килиши лозим. Кайси прокурорни худудида конун бузилишлари ва фукароларни аризалари куп булса уша прокуратура тизими яхши ишламаган деб бутунлай янгиланиши керак.\nПрокурор устидан килинган ариза еки шикоят 3 кун иш кунида дархол Республика Прокурорини шахсан назоратига олиниб текшириш утказилиши даркор.\nХалкимизни хукукий саводхонлигини ошириш керак. Бунинг учун махаллаларда конун хакида тушунтиришларни депутатлар олиб бориши максадга мофик булади. Чунки халк уз овозини берган депутатга ишонади. Шу тарика давлатимизга окилона сиесат олиб бораетган Президентимизга ердам берган буламиз. Прокурорларга айтадиган гапим. Яхши виждонан ишланг. Халкка ваколатингиз доирасида ердам беринг. Ердам бериш кулингиздан келмаса мархамат килиб истефо берингда, Ислохатларга халакит берманг.\nИсмат Хушевнинг Сирожиддин Саййид ҳақидаги мақоласини ўқиб… - 132570 марта ўқилган\nАбдулла Орипов барҳаётлигида Торонто оқшомида ўқилган шеър (Видео) - 102347 марта ўқилган


Кечагина 193 давлатни бириктирган Бирлашган Миллатлар ташкилоти Бош Ассамблеясининг 70-сессиясида Элбошимиз Нурсултан Назарбаев қатнашгани ва жаҳоннинг ушбу нуфузли минбарида сўзлаган нутқини тинглаб, юртимиз ва шундай Юртбошимиз борлигидан фахр ва ғурур ҳиссини туйган эдим.\nЭлбоши БМТнинг Умумий Декларациясини қабул қилиб, дунёни ядро хавфидан қутқариш бўйича қилинаётган ишларида эришган ютуқларини баён этишни таклиф қилди. У Қозоғистон тарихда дунёда биринчилардан бўлиб ядро қуролидан воз кечган мамлакат эканлигини ҳам яна бир бор эслатди.\nАмерика Интернет манбаларида Н. Назарбаев таклиф этган БМТнинг штаб-квартирасини Осиёга кўчириш таклифи қизғин баҳс-мунозарага сабаб бўлгани ҳам ёдимизда. Бу таклифнинг жаҳон ҳамжамияти томонидан қизғин қўллангани юртимиз раҳбарининг доно ва тинчликсевар сиёсати билан дунёга яна бир бор оқиллиги ва кўрагонлигини исботлаганига гувоҳ бўлгандик.\nЭлбоши истеъфога кетди. Бундан буён юртимизни ким бошқаришидан қатъи-назар, Қозоғистоннинг тинчликсевар сиёсати бардавом бўлишига ишончим комил.\nЎринбай РАХМАНБЕРДИЕВ, жамоат арбоби., 2019-03-20, 12:40 222


Обод манзиллар - Андижоннома\nВилоят ҳокими Шуҳратбек Абдураҳмонов жараён билан яқиндан танишди. Андижон туманида бунёд этилаётган "Милантекстил" корхонасининг ички қисми таъмирдан чиқарилди. Бинонинг фасад қисмига безак берилиб, ҳудудга брусчатка босиш давом эттирилмоқда. Вилоят раҳбари корхона мутасаддилари билан суҳбатда уларнинг режалари билан қизиқди. Маслаҳат ва тавсияларини берди. Корхонадаги бунёдкорлик ишлари ва уни жиҳозлашга тадбиркорнинг 7 миллиард, "Алоқабанк"нинг 2 миллиард сўм кредит маблағи йўналтирилди. Тез кунларда бу ерда 240 нафардан зиёд хотин-қиз иш билан таъминланади. Улар томонидан тикиладиган аёллар ва болалар кийим-кечаклари хорижга ҳам экспорт қилинади.\nВилоят ҳокими Боғи Бобур дам олиш масканида олиб борилаётган таъмирлаш ва бунёдкорлик ишларини ҳам кузатди. «Бобур ва жаҳон маданияти» музейи, унинг атрофини янада кўркам, обод манзилга айлантириш ҳамда мевали-манзарали кўчатлар экиш бўйича таклиф ва фикр-мулоҳазаларини билдирди. Катта йўл бўйида фаолият кўрсатаётган ошхона, савдо дўконлари ва биноларни шаҳарсозлик талаблари асосида қайта қуриш бўйича кўрсатмалар берди.\nШундан сўнг вилоят раҳбари ушбу ҳудудда барпо этилаётган ҳайвонот боғида бўлиб, кенг кўламда олиб борилаётган қурилиш ишлари билан танишди.\n– Бу масканда эртаклар олами декорациясини яратиш мақсадида қизғин ишга киришдик, – дейди безакчи-рассом Козимжон Исабоев. – Яқин кунларда ҳайвонот боғига 250 турдаги ҳайвонлар келтирилиб, аттракционлар ўрнатилади.\nХўжаобод туманидаги Хидирша маҳалла фуқаролар йиғини ўрамида трикотаж маҳсулотлари ишлаб чиқариш корхонаси бунёд этилмоқда. Мазкур жойни "Ал Ҳаким" фирмаси раҳбари Исроилжон Исабоев обод гўшага айлантириб, 200 та янги иш ўрни яратишни мақсад қилган.\nАндижон шаҳри марказидаги Жомеъ мажмуаси ва унинг ҳудудида амалга оширилаётган капитал таъмирлаш ҳамда ободончиликнинг боришини кузатган вилоят раҳбари қурувчилар билан самимий мулоқот қилди. Мазкур мажмуа келгусида шаҳарликлар ва меҳмонларнинг энг севимли масканига айланишини алоҳида таъкидлади.\nШунингдек, шаҳримизнинг 1- ва 5-кичик даҳаларида қурилаётган хусусий умумтаълим ҳамда мактабгача таълим муассасаларида бўлиб, уларни тезроқ фойдаланишга топшириш бўйича топшириқлар берди. Андижон-Асака автомобиль трассаси бўйлаб олиб борилаётган ишлар билан танишиш асносида вилоят ҳокими «Uzmedical center» даволаш марказида яратилган шароитларга катта баҳо берди.\n– Наврўз умумхалқ байрами арафасида қилинаётган ободонлаштириш, кўкаламзорлаштириш ишлари халқимиз менталитетига мос ва хос юмушлардир, – деди вилоят раҳбари ўзаро суҳбатлар чоғида. – Зеро, бу йил ушбу миллий айёмимизни Андижонда ўзгача нишонлаш тараддуди кўрилмоқда. Шундай экан, бунга муносиб ҳисса қўшиш ҳар бир юртдошимизнинг бурчига айланмоғи даркор.\nХурсандбек АРАББОЕВ .


2 июль, 2020, 00:10\nУлар орасида ёшлар йўқ\nЕвропада мамлакатлари чемпионатлари орасида Бундеслига, Ла Лига ва А Серия мусобақалари бошланди. Бу лигалардаги энг моҳир тўпурарлар яна рақиб дарвозабонларини ранжита ошлади. Пандемиялан кейин қайта тикланган Бундеслига баҳсларида“Бавария” форварди Роберт Левандовски бешта гол урди. “Барселона” сардори Лионель Месси гол уриш ва голли пас узатишда жонбозлик кўрсатмоқда.\nТўпурарлар рейтингида ғолиблик учун кураш айнан Лионель Месси ва Криштиану Роналду ўртасида кечиши кундек равшан. Чунки бу икки футболчи қолган рақобатчиларидан анча илгарилаб кетган.\nЯна бир эътиборли жиҳати шундаки, энг зўр тўпурарлар рейтингидан асосан узоқ йиллардан буён тўп сураётган, фаолиятини якуний босқичини бошдан ўтказаётган ҳужумчилар жой олган. Шунинг учун яқин йилларда бу рўйхатда кескин ўзгаришлар бўлиши кутилмаяпти.\nХуллас, рейтингни энг юқори поғонасини 728 та гол урган “Ювентус” ҳужумчиси Криштиану Роналду эгаллаб турибди.\nРоналдунинг юлдузли онлари ҳали олдинда ёхуд у нега "Ювентус"да қолиши керак?\nИккинчи поғонадан жой олган Лионель Месси ҳам етти юзлик маррага яқинлашиб қолди. Аргентиналик юлдуз ҳисобидаги голлар сони 700 тани ташкил қилмоқда.\nФутболчилик фаолиятини давом эттираётганлар орасида фақатгина Роналду ва Мессига еттиюзлик маррани забт этиш насиб этган холос.\nКучли учликни тўпурарлар орасида ёши энг катта бўлган Златан Иброҳимович 522 та гол билан якунлаб берди.\nКриштиану Роналду («Ювентус») — 728 та гол\nЛионель Месси («Барселона») — 700 та гол\nЗлатан Ибрагимович («Милан») — 522 та гол\nРоберт Левандовски («Бавария») — 466 та гол\nЛуис Суарес («Барселона») — 460 та гол\nСерхио Агуэро («Манчестер Сити») — 412 та гол\nКлас-Ян Хюнтелар («Аякс») — 399 та гол\nЭдинсон Кавани (ПСЖ) — 391 та гол\nТЕЗКОР ХАБАР “Юве”да ҳужумга Месси ва Роналдуни қўйиш имкони пайдо бўлмоқда


Магометов енг шимариб ишга киришадиган кўринади / CHAMPIONAT.asia\n18:22Ўзбекистон U-23 - Жанубий Корея U-23 - 1:1 LIVE. МАТНЛИ ТРАНСЛЯЦИЯ 498 18:11Мхитарян "Арсенал"да қайси рақамда ўйнайди? 7 17:29Карикатура: Узр, Пеп! 7 17:13Нодир Қўзибоев ва Камол Жўнашев бошчилигидаги "Ифтихор" жамоаси Про-лигага чиқмоқчи 4 17:12УЕФА қарор қабул қилди. ПСЖ МФП қоидасини бузганми? 5 16:42Обамейянг "Боруссия"ни тарк этмоқда (+ФОТО) 11 16:41“Локомотив” бу йилги илк хорижий йиғинни якунлади 4 16:37"Бунёдкор" Филип Раевац билан шартнома имзолади 29 16:30“Андижон”нинг Тошкентдаги йиғини бошланди 2 16:13Ўзбекистон U-23 - Жанубий Корея U-23. Жамоамизнинг стадионга келишидан ФОТОГАЛЕРЕЯ 17 15:58U-23 Осиё чемпионати. Вьетнам финалда! 54 15:54Назорат учрашуви. “Бухоро” - "Қўқон-1912" 3:2 + ФОТОГАЛЕРЕЯ 17 15:45Аср лойиҳаси ёхуд "Донолар водийси" 6 15:39Карикатура: "Суонси" "Манчестер Сити"ни ютган "Ливерпуль"ни мағлубиятга учратди 9 15:31Умид Аҳмаджонов Франция футбол федерациясида 19\nМагометов енг шимариб ишга киришадиган кўринади\n31 окт 13:43\nХабарингиз бор, айни пайтда БААда футбол бўйича ўсмирлар ўртасида жаҳон чемпионати баҳслари давом этмоқда.\nБу мусобақада қатнашган Ўзбекистон ўсмирлар термаси ўз иштирокини 1/16 финалда тўхтатди. Шу ўринда аввало футболчилар ва мураббийлар штабига раҳмат деб қоламиз. Чунки улар қўлдан келган ҳамма ишни бажаришди. Лекин насиб қилмаган экан, ўсмирларимиз Гондурас тўсиғидан ўта олишмади.\nНима бўлган тақдирда ҳам, жамоамиз ўзидан ёмон таассурот қолдирмади. Энг муҳими, бу мусобақа катта футболга қадам қўяётган ёшлар учун ўзига хос трамплин вазифасини бажариб берса бўлгани.\nФужайра шаҳрида ўтказилган гуруҳ баҳсларини кўпчилик қатори ПФЛ бош директори Фарҳод Магометов ҳам кузатди. Фарҳод Абдуалиевич айниқса футболчиларимиз Хорватияни 2:1 ҳисобида мағлуб этишганида роса қувонди. Ўзини жамоамизнинг бир бўлаги деб ҳис қилди. Албатта, ғалаба ҳаммамизга хурсандчилик ато этди.\nМана, бу йилги биринчи лига баҳслари ҳам якунига етди, олий лига тугашига эса иккита тур қолди. 8 ноябрь куни навбатдаги миллий чемпионатга якун ясалади ва шу билан жамоалар қишки таътилга йўл олишади.\nЛекин ПФЛ таътилга чиқмаса керак. Чунки ташкилот бош директорининг кейинги мавсумдан умиди катта ва унга ҳозирданоқ тайёргарлик кўрмоқчи. Фарҳод Магометов БААда бўлиб, ўйин билан боғлиқ барча ташкилий ишларни ўз кўзи билан кўрди, ҳаммасини зимдан ўрганиб чиқди, керакли нарсаларни ён дафтарчасига қайд қилиб олди.\nБундан кўриниб турибдики, у ёқда катта тажриба ошириб қайтган Магометов ўрганганларини кейинги йилдан бизнинг чемпионатда ҳам тадбиқ қилмоқчи. Зеро, улардан олишимиз мумкин бўлган жиҳатлар ниҳоятда бисёр. Ўйинни ташкил қилиш, уни ажойиб тарзда ўтказиш, журналистлар билан доим мулоқотда бўлиш, жамоаларга нисбатан ҳурмат кўрсатиш – буларнинг бари аслида қанақа бўлишини Фарҳод ака кўрди. Ва энди кўрганларини ўзимизнинг олий лигада йўлга қўйиш учун астойдил енг шимариб ишга киришса ажаб эмас. Негаки юртимизда футбол ривожланишини ҳаммамиз, шу жумладан ПФЛ раҳбари ҳам хоҳлайди.


ЎзА - ФУТБОЛ: Эктор Купер терма жамоа йиғинига кимларни таклиф этди?\nФУТБОЛ: Эктор Купер терма жамоа йиғинига кимларни таклиф этди?\n25.08.2018 10:01 Чоп этиш версияси\nЎзбекистон миллий терма жамоаси Эктор Купер бошчилигида 22 августдан буён пойтахтдаги “Жар” стадионининг машғулотлар майдонида ўқув-машғулот йиғинини олиб бормоқда.\nХорижлик мутахассиснинг илк йиғиндан кўзланган асосий мақсади футболчилар билан яқиндан танишиш, миллий термага номзод футболчиларнинг хатти-ҳаракатини кузатиш ва албатта, машғулотларга зўр беришдан иборат бўлмоқда.\nКупер қўл остида футболчилар асосан тўп билан кўпроқ шуғулланмоқда. Эктор Купернинг ёрдамчилари Антонио Сариоглу ва Маҳмуд Фаёз Муҳаммад жисмоний тайёргарлик бўйича жавобгар бўлса, Миср терма жамоасидаги ассистенти Хосе Карлос Фантагуцци тактик таҳлил бўйича масъулиятни ўз зиммасига олган. Мураббийлар штабида маҳаллий мутахассисдан фақат дарвозабонлар бўйича Денис Иванков ишламоқда. Денис гарчи Ўзбекистонда туғилган, футболчилик фаолиятининг асосий қисми Ўзбекистон клубларида ўтган, айни пайтда эса “Насаф” клубида иш олиб бораётган бўлса-да, Италия фуқароси саналади. Демак, ҳозирча мураббийлар штабида чинакам маҳаллий мутахассис кўринмаяпти. Аммо мураббийликдан бошқа соҳалар вакиллари ўзимиздан. Яъни, терма жамоа массажчилари Абдулла Ризбоев “Бунёдкор“дан, Андрей Безбородов “Насаф”дан таклиф этилган. Жамоа шифокорлари тажрибали Аброр Пирриев ҳамда Музаффар Худойбердиев “Локомотив”дан чақирилган. Маъмур вазифасини ҳам “Локомотив“ ходими Бахтиёр Исмоилов бажармоқда.\n– Ўзбекистон миллий терма жамоасининг Жаҳон чемпионати саралашидан ўрин олган барча учрашувларини кўриб чиқдим. Шунингдек, бу йил ўтказилган ўртоқлик учрашувларининг видеоёзувини ҳам ёрдамчиларим билан таҳлил қилдик. Ана шу учрашувларда қатнашган футболчиларни дастлабки йиғинга таклиф қилишга қарор қилдик. Йиғин давомида футболчилар билан яхшироқ танишиб, улар ҳақида кенгроқ маълумотга эга бўламиз. Шундан келиб чиқиб миллий терма жамоанинг асосини шакллантириб борамиз. Йиғинга чақирилди, деганда асосий таркибдан жой кафолатланди, дегани эмас. Йиғин давомида бизни қониқтирмаган футболчиларга жавоб бериб юборилади. Шунингдек, Ўзбекистон Суперлигаси учрашувларини мунтазам кузатиб бориш орқали, миллий чемпионатдан ҳам футболчилар келаси йиғинларга таклиф қилинади. Бунинг устига, Олимпия терма жамоасида тўп сураётган футболчилар бор. Улардан ҳам миллий терма жамоага бир қатор футболчиларни чақирамиз. Термага таклиф қилинган футболчи менинг услубимга мос келиши керак, – дейди Эктор Купер.\nХабарингиз бор, миллий терма жамоамиз сентябрь ойининг ўзида Тошкентда иккита халқаро ўртоқлик учрашуви ўтказишни режалаштирган. 6 сентябрда Сурияга қарши майдонга тушилса, 11 сентябрда Эрон миллий термаси меҳмон бўлади. Ана шу ўйинларга тайёргарлик кўриш мақсадида, Эктор Купер дастлабки йиғинга қуйидаги футболчиларни жалб этди. Шуни таъкидлаш жоизки, йиғиннинг дастлабки кунларида асосан маҳаллий футболчилар шуғулланади, хорижда тўп сураётган легионерларимиз эса ой охирига қадар терма жамоа ихтиёрига етиб келади.\nДемак, йиғинда иштирок этаётган футболчилар:\nМуроджон Зуҳуров (“Бунёдкор”)\nСанжар Қувватов (“Насаф”)\nВиталий Денисов (“Криля Советов”, Россия)\nСанъат Шихов (“Бухоро”)\nМурод Холмуҳаммедов (“Қўқон-1912”)\nШоҳрух Гадоев (“Тэджон Ситизен”, Ж.Корея)\nШуҳрат Муҳаммадиев (“Локомотив“)\nФарруҳ Сайфиев (“Пахтакор”)\nАкмал Шораҳмедов (“Пахтакор“)\nАзизбек Ҳайдаров (“Бунёдкор”)\nСардор Собирхўжаев (“Бунёдкор”)\nСанжар Турсунов (“Тэджон Ситизен”, Ж.Корея”)\nЖавлон Иброҳимов (“Бунёдкор”)\nТемурхўжа Абдухолиқов (“Локомотив”)\nИгорь Сергеев (“Пахтакор”)\nЙиғинга чақирилган футболчиларнинг бари ҳам машғулотларда иштирок этаётгани йўқ. Айтайлик, Шуҳрат Муҳаммадиев “Бухоро“га қарши ўйинда жароҳат олгани боис даволаниш билан банд, дастлабки кунги машғулотларда қатнашган марказий ҳимоячи Шерзод Аъзамов бел қисмидан олган жароҳати боис клубига қайтди.\nСурия терма жамоасига қарши ўртоқлик ўйинига бир ҳафта қолганида терма жамоа йиғинига қўшилиши кўзда тутилган футболчилардан икки ярим ҳимоячи Вагиз Галиулин ҳамда Фозил Мусаев жароҳатлари борлиги сабаб терма жамоамизнинг илк йиғинини ўтказиб юборишга мажбур бўлмоқда.